text:
Un ors al cor te campagne furlane dongje il Tiare, forsit il Tiare al à sbaliât strade
La rue e je come la politiche. Se e mangje ducj si lamentin, cuant che e devente pavee ducj i van daûr.
Un ors al cor te campagne furlane dongje il Tiare. Forsit il Tiare al à sbaliât strade.
Materàs certificât de Universitât di Udin. I furlans a podevin doprâ un materàs dome par lavorâi parsore.
Gnûf regolament par plantâ i gazebos in centri a Udin, vietats chej de Leghe Nord.
Dôs sûrs di 80 agns compagnis tal mût di vistî a van ator par Udin. Kubrick lis veve za scuviertis agns fa.
De acuile al cenglar, Maurizio al cure dutis lis razis di bestiis. Dopo lis mole durant la stagjon de cjace.
Il comun di Udin al à inviât doi veterinariis tal circ, e ancje par vuê i leons a àn mangjât.
Isal plui râr cualchidun che al vedi doprât un bon postâl di 5 milions di francs come segnelibri o cjatâ cualchidun che al disfueedi ancjemò la enciclopedie?


c: text/html

text:
28 marzo 2006
Biel lant cul Benandant
Il Circul Culturâl “Il Vieri rôl” al à a pene publicât il tierç volum dai fumuts che a contin lis aventuris dal Benandant ator pai paîs de nestre regjon. A Pêrs, o vin tornât a fevelâ cun Paolo Paron, president dal circul e che za cualchi mês indaûr nus veve ospitât te sede de associazion par presentânus la figure di chescj personaçs misteriôs che te Ete di Mieç a cjaminavin vie pes stradis dal Friûl jenfri fede e superstizion. Paolo Paron nus à duncje spiegât in maniere plui precise il progjet editoriâl che al conte aromai trê episodi intune golaine di ancjetancj libris. Ancje cheste storie e je scrite propit di lui e i disens a son di Francesco Bisaro, un sodalizi che al continue bielzà dal prin volum... continue a lei l'articul
7 commenti:
- thermonuke ha detto...
-
Sint po' usgnot a Travès e son i Trigeminus cun "Murì di Ridi" ce contistu di lor? Jo j'u ai vidus un par di voltis e mi parin brafs.
O vuei sbagliami ma mi par che lor a sdramatizin un tic chist "integralism" che o'aj l'impresion c'al cjapi duç i cultors dal furlan: contis antighis, personagjos mitologjocs, liendes di besties strambis, teatralitat contadine, rscuvierte dal buinç e dal laip.... insome, e je dome une me impresion ma se volin che une lenghe e vivi o vin di ripoartale in t'un clima plui moderno e atual pur conservant la gramatiche antighe. Se investe e sintin el bisugni di ambientasi come in t'un romanzo di tolkien (el to cjapiel al e' part di chist ambient) forsit cence volelu e fasin muri une culture nonostante dutis les energjese e i bes che spindin intor (in t'une peraule strassà). Ma e je dome une opinion personal che o vares plase che tu cuintribatis.
A part el cjupiel (che no mi plas) no je rivolte a ti diretamentri.
- 31/3/06 09:26
- Christian Romanini ha detto...
-
i trigeminus no ju ai mai viodûts: no judichi cence cognossi.
mi pâr che chi o sin su intenet e o fevelìn par furlan: ce aial di vecjo chest?
- 31/3/06 21:20
- thermonuke ha detto...
-
Just ma mi somèe che si vueli da un arie mjstiche, austere e antighe a une robe che no pratind che di cressi cun stimui leas a le nuvitàt. No si po smenteasi des lidris ma el vert di un arbur e son lis gnovis pividis e lis rosis. Mi somee' e o dis mi somee che ogni tant si fermisi a amirà i ramps secs. dut ca. Nissune critiche o ripet.
- 31/3/06 22:02
- thermonuke ha detto...
-
comunque i trigeminus e son chei tre che ogni tant si viot par telefriuli, che spelat al condus mi par sport in....
- 31/3/06 22:03
- thermonuke ha detto...
-
finalmentri une robe che no tu sas!
- 31/3/06 22:04
- Christian Romanini ha detto...
-
i trigeminus o sai cui che a son: no sai ce che a fasin par vie che il teatri che a fasin no mi à mai incuriosît. No capìs di dulà che e ven la considerazion che al semee che o vedi dite che o sai dut... Boh... ind è robis che no sai e no lu ai mai dineât...
- 31/3/06 22:10
- thermonuke ha detto...
-
tu sos un tic masse serio.
Al ere par remenati un tic no.
Tu sas che se ti doj reson plui di une volte in di o stoj mal.
(veu gia dos voltes e miege)
O dio o soi plen di bruscs.... mi cor el nas... o ai picce
- 31/3/06 22:28

robotstxt: allowed

filter: keep


text:
01 aprile 2010
Fevelant a Colonia Caroya/2
Vie pe mê permanence a Colonia Caroya o soi stât ospit ancje di une biele iniziative culturâl: il grup "Fevelant".
O vin fat une lungje fevelade sul Friûl, su la storie, su ce che a fasin lôr ta chestis ocasions li che si cjatin e a fasin chest laboratori che al cjape dentri zovins e mancul zovins, cu la bandiere cu la Acuile di Betrant picjade tal mûr e il mate cjalt su la taule (in prin plan)... masse biel il Friûl declinât in forme Argjentine.
Sabide cheste al sarà il tierç incuintri e come che us disevi, a ricuardaran la Fieste dai 3 di Avrîl.
O vin fat une lungje fevelade sul Friûl, su la storie, su ce che a fasin lôr ta chestis ocasions li che si cjatin e a fasin chest laboratori che al cjape dentri zovins e mancul zovins, cu la bandiere cu la Acuile di Betrant picjade tal mûr e il mate cjalt su la taule (in prin plan)... masse biel il Friûl declinât in forme Argjentine.
Sabide cheste al sarà il tierç incuintri e come che us disevi, a ricuardaran la Fieste dai 3 di Avrîl.
Nessun commento:
Iscriviti a: Commenti sul post (Atom)


text:
Timp pe preparazion: 15 minûts par lessâ sparcs e ûfs, e 5 minûts pe salse (tignint intant i sparcs tal cjalt)
Ingredients par cuatri personis:
un mac di sparcs blancs F-VJ di un chilo,
4-5 ûfs, vueli di ulive,
asêt (blanc, ros o di pomis, daûr il propri gust),
sâl e pevar,
une sedonute di senape
SI FASIN CUSSÌ
Cualchidun al dîs che il tris perfet – “as, trê e re di briscule” – de gastronomie furlane a saressin i sparcs blancs furlans (lessâts a vapôr o passâts su pe gridele), il persut di Sant Denêl e un grant vin blanc dal Cuei: l’imbinament di trê robis di gustâ cussì, in purece, par un plat lizêr e elegant che nol domande nuie di plui che di jessi metût in taule come che al è. Ma in Friûl si sa che la maniere juste di gustâ i sparcs blancs al è metiju tal plat cuets al vapôr, ancjemò cjalts, cun dongje sedonadis di “mimose”, chê salsute zale di fruçâ cul piron e di metile su lis pontis. La tradizionâl “mimose” e je cetant semplice. Dome ûfs dûrs taçâts grues, cun sâl, pevar (blanc, plui delicât), asêt (la cuantitât e va daûr dal gust personâl) e vueli di ulive di chel bon, messedant dut par vê une salsute no masse licuide. Segret de none? Zontâ ae salse une ponte di senape, buine di dâi chel snait che al sa esaltâ l’amâr delicât dai sparcs…
✒ Margherita Meggy Timeus
RICETE. Sparcs cu la mimose............
Timp pe preparazion: 15 minûts par lessâ sparcs e ûfs, e 5 minûts pe salse (tignint intant i sparcs tal cjalt)


text:
Il bonodôr dal toscan che si sfantave dilunc dal coridôr dal Liceu “Jacopo Stellini”, compagnât di une vôs di salvan, a nus pandeve che pre Checo al steve rivant. E po, si viodeve la sô muse ruane e la gjachete nere neveade di schelfe e plene di plumutis minudinis minudinis, chês dai siei reclams di Montenârs.
◆ Al jere prof di religjon ma, plui che di religjon, nus fevelave de storie dal Friûl e de lenghe furlane. Storie e lenghe che ducj o sin clamâts a sostignî cun passion e coraç, nus diseve spes.
◆ E in merit, une dì, nus contà la storiute di Lamissio, gjavade fûr de Historia Langobardorum di Pauli di Warnefrit. Il re Agjelmunt, biel che al jere in viaç, al rivà intun grant sfuei di aghe turbie, dulà che une besteate di mari e veve puartât a inneâ i siei siet frutins. Il re, stant a cjaval, si fermà a cjalâ chescj puars cuarpisins e, cu la lance in man, ju voltolave sotsore par viodi se a jerin propit muarts. Ma ve, un di lôr, iniecta manu hastam regiam conprehendit, slungjade la manute al brincà la lance dal re. Cetant maraveât, Agjelmunt al ordenà di tirâlu fûr e che al fos dât a une nene, e arlevât cun ogni cure. E, dal moment che lu veve cjatât tun sfuei, che in lenghe langobarde (e ancje tal furlan di vuê) si dîs lama, lu clamà Lamissio.
◆ Cui agns, il fantaçut al deventà un vuerîr cetant fuart e indaviodût, e po dopo re ancje lui. Pre Checo al voleve dînus che te vite, par rivâ insom, e vûl sì un pocje di fortune, ma bisugne cetant scombati e soredut judâsi di bessôi. E cui siei voi di flame al diseve: “Visiti fantat, che se no tu sunis tu la tô cjampane, nissun le sune par te!”
◆ Intant, ancje il bidel Cjarandin al sunave la sô cjampane. Finît, e ducj a cjase.
◆ Pre Checo al poiave alore te borse nere la sô Bibie bilengâl dal Merk, grêc e latin (in spiete di chê par furlan) e, alçantsi de cjadree, cu la man ledrose al parave vie de catedre dut, cinise, schelfe e plumutis. Ma no i siei pinsîrs. ❚
Judâsi di bessôiGianni Colledani
Il bonodôr dal toscan che si sfantave dilunc dal coridôr dal Liceu “Jacopo Stellini”, compagnât di une vôs di salvan, a nus pandeve che pre Checo al steve rivant. E po, si viodeve la sô muse ruane e la gjachete nere neveade di schelfe e plene di plumutis minudinis minudinis, chês dai siei reclams di Montenârs.


text:
#20 – Cuviert di nûi e stelis
Mi veis ingomeât. Us al vevi dit za timp fa. E cumò lu ai fat!
Voaltris cun la vuestre maniere di vivi.
Oms e feminis plens di tristerie.
Bogns dome di viodi il mâl in chei altris. E pronts a fâlu ae prime ocasion.
Sotans devant di ducj i potents e incarognîts cuitri ducj i biâts.
Simpri di presse par cori cuissà dulà e par fâ cuissà ce, baste no fermâsi mai a pensâ a cui che si è e ce sens che e à la vite che o menais.
Vuarps che no viodin chei altris.
Sorts a ce che a disin.
Muts par jessi sigûrs di non esponisi e restâ ben platâts in vuaite pronts a movisi par daûr.
O ai dite vonde a dut chest. Jo no soi come vualtris.
Mi fâs stomi il casin. No sopuarti la malegracie e lis tristeris dibant.
La mê cjase cumò e je il bosc.
La mê muse e gjolt a jessi patafade dal soreli, da ploie e dal aiar.
O tabai cun lis paveis, i mierlis e lis cisilis.
Lis mes barufis a son cui corvats, lis chechis e i farcs.
O nasi l’odôr dai flôrs, dal muscli e dai foncs.
O scolti il sunsûr dai gnotui, dai çus e dai cais.
O puarti rispiet pai lôfs, pas bolps e pai grifons.
Sì, lu ai fat! Us ai molât al vuestri destin digraciât e irecuperabil.
Cheste cumò e je la mê cjase.
Mûrs di arbui, paviment di jerbe e cuviert di nûi e di stelis.
di ***
#***


text:
10 dicembre 2010
Amato De Monte su La Patrie dal Friûl
O ai vût l'onôr di podê intervistâ Amato De Monte pe Patrie dal Friûl (chi in bande la cuviertine). E je stade une esperience che mi à lassât tant, parcè che mi à permetût di cognossi un grant professionist che al à ancje une umanitât enorme. No zonti nuie altri, dome il link se o volês lâ a leisi la interviste, fracait chi.
Us visi ancje che o presentarìn La Patrie sabide ai 18 di Dicembar aes 6 di sere a Vile di Buie, grazie a Guglielmo Pitzalis che al sarà presint, a la associazion "El Tomât" di Buie e al Consei pastorâl e il plevan di Vile.
Us visi ancje che o presentarìn La Patrie sabide ai 18 di Dicembar aes 6 di sere a Vile di Buie, grazie a Guglielmo Pitzalis che al sarà presint, a la associazion "El Tomât" di Buie e al Consei pastorâl e il plevan di Vile.
Nessun commento:
Iscriviti a: Commenti sul post (Atom)


text:
La storie infinide sul confin tra Slovenie e Cravuazie che e dure di plui o mancul 25 agns si è inricjide ae fin di Lui di un gnûf cjapitul.
Cuant che za al someave che si scugnìs dome spietâ la decision finâl de Cort pe comande ad hoc di bande de L’Aia, previodude par Dicembar (tant che anunziât de stesse Cort ai 10 di Lui), al è rivât un scandul intercetazions a creâ gnove tension. Il gjornâl cravuat Voaltrisčernji list al à publicât lis trascrizions, e in maniere seguitive ancje lis regjistrazions, di doi colocuis tra il judiç sloven de Cort pe comande Jernej Sekolec (chei altris membris a son il president Gilbert Guillaume, Vaughan Lowe e Brun Simma, sielts di Slovenie e Cravuazie di une liste predisponude de Comission europeane, e il judiç nomenât de Cravuazie Budislav Vukas) e de agjente slovene pe comande Simona Drenik, datadis ai 5 di Novembar dal 2014 e ai 11 di Zenâr dal 2015.
Dilunc di chestis conversazions, Sekolec al à furnît informazions risiervadis che a rivuardin l’operât de Cort ae agjente slovene, planificant cun jê la strategjie miôr par influençâ chei altris judiçs. Cun di plui, i à anticipât che, par ce che al tocje il confin maritim, la Slovenie e varès di otignî il 75 o il 66 par cent dal golf di Piran.
UN CUISTION DI AGHIS_ La Cort pe comande, che e je stade formade trê agns indaûr su la base di un acuardi cjapât intal 2009 tra i prins ministris Borut Pahor e Jadranka Kosor (e dopo ratificât dai parlaments – in Slovenie l’acuardi al è stât confermât ancje midiant di un referendum -), e je clamade di fat a decidi, in plui che sul confin terestri, soredut sul confin maritim, stant che la federazion jugoslave no veve mai delimitât lis aghis teritoriâls des variis republichis che le componevin. De delimitazion dal confin intal Golf di Piran al dipent se la Slovenie e varà o mancul l’acès diret des sôs aghis teritoriâls al mâr viert, e di consecuence il status di Paîs maritim. La Cravuazie e sosten che la Slovenie no pues vê dirit a plui de metât dal Golf e che lis leçs internazionâls a garantissin in dut câs ae Slovenie l’acès libar e cence fastidis aes sôs cuestis midiant lis aghis cravuatis o talianis.
LIS DIMISSIONS_ Sekolec e Drenik, dopo la publicazion des regjistrazions des lôr conversazions, a àn dât lis dimissions. Il guvier sloven, midiant dal ministri dai forescj Erjavec e dal prin ministri Cerar, al à fat savê di jessi dal dut estrani ae vicende, sotlineant la dibisugne di vê judiçs indipendents e super partes.
Il guvier sloven al à nomenât tant che gnûf membri de cort di comande Ronny Abraham, president de cort internazionâl di justizie. In Cravuazie lis polemichis a van indevant, i rapresentants dai partîts parlamentârs a son ducj dacuardi che la Cravuazie e varès di abandonâ la comande. Ae fin di Lui (intant che o sin daûr a scrivi, ndr) e sarà une sentade straordenarie dal parlament, ma dal pont di viste legâl nol è clâr se a puedin cessâ dal acuardi di comande o no.
Intant, la ministre dai forescj cravuate Vesna Pusić e à esprimût cruzi pes provis de cuintripart slovene di presentâ la cuistion tant che un câs di spionaç, pontant il dêt cuintri i cravuats. In ogni câs, al somee che no si puedi dineâ il fat che lis regjistrazions a sedin stadis otignudis dai servizis segrets cravuats che si son dimostrâts in chest câs plui abii di chei slovens.
UN STOP CHE SI SPERE NOL SEDI DEFINITÎF_ A nivel internazionâl, ma soredut in Slovenie, si augurin che chest scandul nol prejudichi la conclusion dal contenziôs che al someave aromai iminent. La cuistion sul confin tra Slovenie e Cravuazie e veve par un pôc di timp ancje blocât lis negoziazions cravuatis pe jentrade inte Union europeane. Fondamentâl par rivâ al acuardi di comande e je stade ancje la mediazion de Comission europeane. Prime, inte Sierade dal 2005, e jere stade la presidente di cumò de Cravuazie, e chê volte Ministri dai Forescj Kolinda Grabar – Kitarovič, a sugjerî al coleghe sloven Dimitrij Rupel di dreçâsi a un orghin judiziari internazionâl par delimitâ il confin maritim. Ancjemò prime – dopo che la comission slovene e cravuate pal confin, istituide intal 1993, no veve produsût risultâts definitîfs -, l’acuardi Drnovšek – Račan dal 2001 al veve fat sperâ inte pussibilitât di risolvi il contenziôs a nivel bilaterâl, che però la part cravuate e à mantignût par un an dome. ❚
Tjaša Gruden
SLOVENIE. Spionaç e scandui a frenin la soluzion dai problemis di confin tra Slovenie e Cravuazie............
La storie infinide sul confin tra Slovenie e Cravuazie che e dure di plui o mancul 25 agns si è inricjide ae fin di Lui di un gnûf cjapitul.


text:
#18 – Un lavôr come un altri
Ve chi pront l’armamentari par doman buinore. I notabii judaics si son premurâs par ben di vê dut in ordin. No son nancje passâts di Pilato, tant a san che a decidi lis robis impuartantis a son lôr e no chel cocâl di governadôr.
Jo, come fari o soi brâf, no dîs di jessi il miôr di Jerusalem, ma sigûr o soi chel che si fâs mancul problemis a preparâ i imprescj juscj pes fustigazions e par meti int in crôs. E mi rangji ancje a fâ il marangon, il cjaliâr e cuant che mi domandin “Ma sâstu fâ ancje il…” jo no spieti nancje che a finedin la frase e o rispuint “Cence mancul!”
Pal condanât di doman – a disi il vêr nol è ancjemò stât condanât ma si sa bielzà – o ai fat lis robis par ben, come ch’al é just par un pesemoscjis come me.
Nol é stât facil decidi ce preparâ.
La “ferula” in len o in corean mi someave masse pôc, par vie che e ven doprade par dai tes mans ai fruts cuant che le cumbinin masse grosse.
Ancje la “virga” mi pareve un strument pôc adat al om che mi àn contât jessi chel sacrabolt di un cjalçumit. La “virga”, simpri in len di olm o di bedoi, ugnule o in fassinis, le dòprin par i sclâfs che no stan ai ordins dal paron. Chel chi mi àn dit che nol à parons e nol é paron di nuie e di nissun, che al sta cu la int, robis di mats.
Ma il “flagrun”, che piês no si pos, chel al é l’imprescj par lui. Un imprest di chei che ti jentrin te piel e te cjar, e che dai tais che al lasse e ven fûr la anime prime che il cuarp le torni ae sô nature eteree, cun fintremai chês piçulis laminis di fier insomp di ogni scarabaç par fâ sintî ben tal cûr dal pecjadôr la presince dal podê roman e de sô crudêl matetât.
Nô Ebreus o vin une regule: mai plui di trentenûf vuiscjadis, parcé che ae numar cuarante il puar om al mûr par sigûr. Ma i Romans no van daûr a chestis monadis e a rivin a cent o centecincuante cence remoris.
Fat, dut a puest, il “flagrum” al é pront cun dut il rest, copis, seglots e peçots cjapâts dentri.
Cumò o speri dome che a vegnidin chi par domandâmi di preparâ la crôs par chel “re dai judeos” cussì di puartâ a cjase cualchi sicli pe famee. O ai tredis bocjis di disfamâ.
di ***
#1***


text:
Elisa Agnoletti – 21 agns, di Talmassons -– tal Otubar stât si è laureade in Economie aziendâl te Universitât di Udin cuntune tesi che e tache des impresis artesanis, de riscuvierte di savês antîcs, caraterizâts dal impleâ materiâi sempliçs, di ricicli e che a costin pôc. Tantis realtâts si son modernizadis devant di un marcjât dinamic e des esigjencis gnovis dai clients, che a cirin simpri di plui un prodot sostignibil in linie cuntune atenzion necessarie al rispiet dal ambient, che al vûl dî cressite sostignibile e lote aes straçariis.
◆ E alore la tradizion si cumbine cul dâ une seconde vite ai scarts, tant che al sucêt pai scarpets, lis tipichis cjalçaduris fatis di secui in diviersis bandis dal Friûl, pal plui des feminis, che di resint a àn concuistât ancje lis stelis dal mont dal spetacul.
◆ I scarpets, e marche Elisa tal so studi, a interpretin ae perfezion la filosofie dal recupar e dal tornâ a doprâ. Esempli perfet di chê economie circolâr, che si stime che e sarà la economie dal avignî e che e impliche il riûs, il comedâ, il rinovâ, il riciclâ materiâi e prodots esistents, slungjant il lôr cicli di vite e contribuint a ridusi i refudums, in cuintriposizion a chê economie di gjenar lineâr là che lis risorsis a vegnin dopradis e butadis.
◆ «E je stade mê none, cjargnele, a fâmi cognossi i scarpets e diviersis feminis che ju fasevin», e dîs Elisa, che cumò e je iscrite al cors di lauree magjistrâl in International Marketing, Management and Organization dal ateneu furlan.
◆ Te sô tesi, dal titul “Cuant che i refudums a deventin risorse”, la fantate e à contât la storie dai scarpets e de aziende “Lis Furlanis” di Gonârs, paîs innomenât fin ae fin dai agns Otante dal secul stât pes fabrichis di cjalçaduris, li che Cristina Barbierato – tant che si lei tal articul di viertidure di cheste pagjine – e continue a produsi scarpets une vore ricercjâts. ❚
E.A.
La economie circolâr de tradizion intune tesiErika Adami
Elisa Agnoletti – 21 agns, di Talmassons -– tal Otubar stât si è laureade in Economie aziendâl te Universitât di Udin cuntune tesi che e tache des impresis artesanis, de riscuvierte di savês antîcs, caraterizâts dal impleâ materiâi sempliçs, di ricicli e che a costin pôc. Tantis realtâts si son modernizadis devant di un marcjât dinamic e des esigjencis gnovis dai clients, che a cirin simpri di plui un prodot sostignibil in linie cuntune atenzion necessarie al rispiet dal ambient, che al vûl dî cressite sostignibile e lote aes straçariis.


text:
Direzion
1 1 Pauli, Silvan e Timoteu a la Glesie de int di Tessaloniche, in Diu Pari e tal Signôr Gjesù Crist: gracie a vualtris e pâs!
Sielte e clamade dai Tessalonicês
2 O ringraciìn simpri Diu par ducj vualtris, ricuardantjus tes nestris preieris, 3 vint presint di un continui denant di Diu e nestri Pari la operositât de vuestre fede, il sfadiâ dal vuestri amôr, la fermece de vuestre sperance tal Signôr nestri Gjesù Crist. 4 O cognossìn, fradis benvolûts di Diu, la vuestre clamade, 5 parcè che il nestri vanzeli no us è stât predicjât dome a peraulis ma ancje cun fuarce, cun efusion dal Spirtu Sant e cun plene convinzion. Di fat o savês cemût che si sin compuartâts framieç di vualtris pal vuestri ben.
6 E vualtris o vês copiât di nô e dal Signôr, acetant la peraule framieç di tantis tribulazions ma cu la gjonde dal Spirtu Sant, 7 che di fat o sês deventâts un spieli par ducj i fedêi de Macedonie e de Acaie. 8 Midiant di vualtris, di fat, la peraule dal Signôr e à rimbombât no dome in Macedonie e in Acaie ma la innomine de vuestre fede in Diu si è slargjade pardut, di mût che nol covente che nô int fevelìn. 9 Di fat e je la int stesse ch’e fevele dal acet che nus vês fat e di cemût che dai idui si sês convertîts a Diu par servî il Diu vîf e vêr 10 e par spietâ dai cîi so Fi ch’al è resussitât dai muarts, Gjesù, che nus libere dal svindic ch’al sta par rivâ.


text:
Aministrazion Trasparente
- Disposizions gjenerâls
- Organizazion
- Consulents e colaboradôrs
- Personâl
- Articolazion dai uficis
- Bants di concors
- Performance
- Ents controlâts
- Ativitâts e procediments
- Proviodiments
- Controi su lis impresis
- Bants di gare e contrats
- Sovenzions, contribûts, sussidis, vantaçs economics
- Belançs
- Bens imobii e gjestion dal patrimoni
- Controi e rilêf su la aministrazion
- Servizis erogâts
- Paiaments de aministrazion
- Oparis publichis
- Planificazion e guvier dal teritori
- Informazions ambientâls
- Struturis sanitariis privadis acreditadis
- Intervents straordenaris e di emergjence
- Altris contignûts - Prevenzion de coruzion
- Altris contignûts - Acès civic
- Altris contignûts
La ARLeF-Agjenzie regjonâl pe lenghe furlane, daûr dai principis di trasparence e di buine aministrazion, e publiche i dâts relatîfs ae proprie ativitât aministrative, organizative e di gjestion dal personâl.
I dâts, lis informazions e i documents publicâts a son chei previodûts de normative statâl e regjonâl, cun particolâr riferiment al Decret legjislatîf n.33 dai 14 di Març dal 2013 “Riordin de dissipline che e rivuarde i oblics di publicazion, trasparence e difusion di informazions di bande des aministrazions publichis”.
Par plui informazions si pues contatâ: arlef@regione.fvg.it o 0432-555812


text:
Lazi
Il Lazi al è une regjon de Italie centrâl. Al confine a Nord cun l'Umbrie, a Nord-Est cun lis Marchis, a soreli jevât cun l'Abruç, a Sud-Est cun Molis e Campanie. Al è bagnât dal Mâr Tiren. Il cjâf lûc al è Rome, che e je ancje la capitâl de Italie.
Teritori[cambie | modifiche il codiç]
Il teritori de regjon al è par pôc plui de mitât colinâr (54%), par cirche un cuart montagnôs (26,1%) e par il 19,9% plan.
I rilêfs montagnôs a Nord-Ovest e i Cuei Albans a son di origjin vulcaniche; i lâcs di Bolsena, Vico, Bracciano, Albano e Nemi si cjatin su cratêrs di vulcans distudâts.
Lis cuestis a son bassis e regolârs; i promontoris a si cjatin a Sud di Civitavecchia (cjâf Linaro), ae fôs dal Tibar e a Anzio. Plui a Sud al è la mont Circeo, logât jenfri la tiere e il mâr, e il promontori di Gaete.
Al larc di Gaete si cjatin lis isolis Pontinis, un grup di sîs isolis di origjin vulcaniche.
Storie[cambie | modifiche il codiç]
Economie[cambie | modifiche il codiç]
Traspuarts[cambie | modifiche il codiç]
Politiche[cambie | modifiche il codiç]
Cheste la zonte regjonâl:
President[cambie | modifiche il codiç]
- Piero Marrazzo - president
- Massimo Pompili - vizi-president e assessôr ae urbanistiche
Assessôrs[cambie | modifiche il codiç]
- Bruno Astorre - Lavôrs publics e politiche de cjase
- Augusto Battaglia - Sanitât
- Daniele Fichera - Afârs Istituzionâls
- Fabio Ciani - Traspuarts
- Silvia Costa - Scuele, dirit al studi e formazion professionâl
- Franco De Angelis - Piçule e medie imprese, comerci e artigjanât
- Marco Di Stefano - Risorsis Umane, demani e patrimoni
- Alessandra Mandarelli - Politichis sociâls
- Mario Michelangeli - Tutele consumadôrs e semplificazion aministrative
- Luigi Nieri - Bilanci, programazion economiche e finanziarie, partecipazion
- Raffaele Ranucci - Disvilup economic, ricercje, inovazion e turisim
- Giulia Rodano - Culture, spetacul e sport
- Alessandra Tibaldi - Lavôr, pari Oportunitâts e politichis pai zovins
- Daniela Valentini - Agricolture
- Filiberto Zaratti - Ambient e cooperazion jenfri i popui
Viôt ancje[cambie | modifiche il codiç]
Leams[cambie | modifiche il codiç]


text:
Midiant de storie dai cognons furlans, si fâs ancje la storie dal nestri Friûl. Chest mês us proponìn 4 cognons che nus son stâts domandâts dai letôrs su la pagjine Facebook de La Patrie dal Friûl (gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
——–
BERTOLIN/BERTOLINI
Si pense che al puedi vignî dal non Bertul o Bertol, diminutîf di Bert, forme scurtade dai nons Alberto, Roberto e vie indevant. Ma par cualchidun il non furlan Bertul al corispuint al talian Bartolo. Bertolin al è une vore presint tal Venit e, in Friûl, soredut a Cjasarse, S. Vît dal Tiliment e Pordenon. Bertolini si cjatilu a Pozzecco, tal comun di Bertiûl. Al ven di pensâ, duncje, che al puedi jessi Bert(i)ulin, tal sens di origjinari di Bertiûl. In cheste forme ancje a Udin, Puart, Codroip e Gurize. 1400, 6 febbraio Orsola ved. et erede q. Pietro q. Bertolino da Firenze già abit. a Udine. Petro abitò a lungo a Udine e mercanteggiava in diverse cose, specialmente sale ed olio, anche maiali.
NARDIN
Forme scurtade di (Ber)nardin o (Leo)nardin. Tal 1264 Nardinus a Glemone, tal 1482 Antonio Nardini a Spilimberc. Si cjatilu a Cormons, S. Vît de Tor e Gurize. Ma ancje a Çopule, Çarvignan, Gardiscje, Romans e Pasian di Pordenon. 1493, 13 ott. Nicolò Furlani q. Giac. da Basagliapenta in lite con Dom. Nardini di Basagliapenta. 1554, 7 aprile
TONDON/TONDO
Al pues jessi il sorenon, deventât cognon, di une persone gruesse (taront/toront). Tal 1338 Nicolao dicto Tarondo de Selva. Par altris al ven di tont (pôc svelt). Ma no si pues lassâ fûr la pussibilitât che al sedi un non di origjin gjermaniche tant che Dondo. Te forme Tondon, al è un cognon di Gonârs e di S. Zuan. Tondo si cjatilu a Buie, Monfalcon, Udin e Cjamin di Codroip. 1759 Gio.Batta di Dom.co q. Gio.Batta q. Dom.co q. Leonardo Tond di Buia sposa Sabbata di Dom.co Tond pure di Buia.
ZUCCOLO
Di çucul, ma forsit ancje di zugule, piçul uciel peât cuntun spali a une vuiscje e che, svoletant, al covente di riclam par altris uciei. Duncje un sorenon. 1477, 19 maggio Nicolò Zuccolo cancelliere del Luogoten. Giac. Morosini; 1624 Vincenzo Zucollo fittuale nobb. Savorgnan in Horzano. Cognon di Udin, Vidulis, Buri, Cividât. Si cjatilu ancje a Pavie, Basilian, Pagnà, Pasian di Prât.
par cure di Michela De Fazio
COGNONS DAL FRIÛL............
Midiant de storie dai cognons furlans, si fâs ancje la storie dal nestri Friûl. Chest mês us proponìn 4 cognons che nus son stâts domandâts dai letôrs su la pagjine Facebook de La Patrie dal Friûl (gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).


text:
#08 – Imprescj di pâs, imprescj di vuere
Denêl Antoniins al cjalave par la ultime volte il so canocjâl. Chel che i jere stât prestât dal so mestri, Galileo Galilei. Al pensave cun nostalgjie ai siei studis a Padue, a lis letaris che si veve scambiât cul so mestri e ae promesse che i veve fat, finide la vuere, di fâi vê un incaric in Toscane par podê puartâ indenant i siei studis.
Al varès podût dedicâsi a plen a la ricercje sientifiche e, un doman, parfin deventâ l’erêt dal so mestri come sienziât. Ma cumò i tocje meti in bande i imprescj dai siei studis: il canocjâl, lis cjartis, i libris, i conts. Cumò a i tocje tirâ fûr altris imprescj, chei di vuere: la sô corace e il so elmet, la spade e, ae fin, lis armis plui impuartantis: il so arcabûs e lis sôs pistolis, ducj cun il mecanisim di fûc a ruede. Secont une antighe tradizion al fo Leonart a inventâ chel sisteme in tal Cinccent, propit cuant che al fo clamât dai venezians par studiâ un mût di rinfuarçâ lis difesis di Grediscje. Invezit cumò Denêl al à di lâ cuintri Grediscje, adun cui Cavalîrs cun Arcabûs de Patrie dal Friûl e al spere dome che e finedi prest.
Cuant che al sarâ deventât un sienziât impuartant come Galilei al fasarà in mût che ancje la Academie dai Sturnîts, fondade a Udin di so fradi Alfons, e deventi un impuartant centri di ricercje. Il so dubi al è par cheste vuere: di fat, concuistant Gurize e Triest, Vignesie e rivarès a meti adun il Stato da Tera cun il Stato da Mar e cussì il Friûl al tornarès a jessi no plui une tiere di confin ma une tiere di mieç, come ai timps di Aquilee… ma che e sedi verementri cheste la maniere di fâlu? E Pauli Sarpi, che al è ancje di pari furlan, verementri al pense di fâ la pâs dome fasint prevalê une part su chês altris? Intant che al partìs al à un brut presintiment: che nol sarès plui tornât. Alore si vise che al à di tignî simpri cont dal imprestj plui impuartant: il cjâf. Pûr trop e sarà propit une bale di canon in tal cjâf a ruvinâ la vite e i siums dal zovin Denêl Antoniins.
di ***
#1***


text:
I vûl fiât, tant fiât. Parcè che nol baste superâ lis provinciis se ce che al ven dopo di lôr nol permetarà di indreçâ il guvier dal teritori. L’assessôr regjonâl Panontin in chescj mês al à butât jù lis liniis vuide de riforme des autonomiis locâls che secont il so intindiment a varan di costruî la gnervadure dal Friûl – VJ di doman. Di une bande mame Regjon (che intant e sta inmaneant cun Rome la rinegoziazion des sôs funzions) di chê altre i fioçs Comuns, inserîts dentri di areis vastis clamadis ASO (Ambits sorecomunâi otimâi) che su determinadis funzions a saran clamâts a fâ ce che fint cumò a stan fasint lis provinciis, su altris si cjaparà in man la gjestion di servizis par cont di plui comuns. La idee di fonde e je juste se il fin al è pardabon chel di eliminâ un passaç di masse te simpri plui insopuartabile burocrazie taliane. Il fat al è che previodi 17 di chescj ASO cemût che al à dissegnât Panontin e somee une menade pal boro. Dome tal Friûl udinês a saressin 9: Cjargne, Glemonat, Val Cjanâl e Cjanâl dal Fier; Tarcentin; Culinâr; Friûl di Mieç; Udin e Hinterland; Cividalês; Çarvignanês e Palmarin; Latisanês. Di fat il coleghe di Zonte Bolzonello al à fat capî che si varès di fermâsi al plui a 11 in dute la Regjon, duncje 4 o 5 in provincie di Udin. Nol è un fat di cjarte gjeografiche ma ben di sostance, come chês che a varessin unions teritoriâls gruessis, duncje plui fuartis. Un altri aspiet fondamentâl, e lu met in lûs ancje une esperte in materie come Elena D’Orlando, docente di dirit regjonâl te Universitât di dal Friûl oltri che membri de Comission Paritetiche Stât-Regjon, e je la cuistion dal sisteme eletîf par chescj gnûfs ents: “Si à di olsâ, gjavant il tabù che par ents di secont grât no si pues vê une elezion direte dal president rispetîf; cjalìn ce che a àn creât par esempli tai Lands todescs o austriacs ma ancje, par stâ plui dongje, te Provincie di Trent: a son rivâts a fâ sielzi ai citadins in maniere direte i lôr rapresentants”. Chest par meti in vuardie che al è inutil fâ agregazions di plui comuns se dopo a vuidâju al è un sindic che al à za i siei ce fâs, cun di plui cence vê un gjeton di presince. Chest al disarà “cui mal fasial fâ” e duncje nol varà chel impegn che si cîr par puartâ indevant un vêr progjet di eficience. Al tornarès a capitâ che cui che al ven indicât a vuidâ la Union al pocarà par fâ i interès dal so comun. “I efiets di razionalizâ i nivei di rapresentance – e spieghe la D’Orlando – a metin devant i “pro” e i “cuintri”: di une bande si poche par vê sparagn, di chê altre si riscje di vê un control democratic che al clope, e chest si sint di plui se a aumentin lis funzions atribuidis al gnûf ent”.
No si à di dismenteâ po dopo che par otignî un mecanisim funzionant tra Regjon e Comuns i vûl inmaneât un sisteme di coordenament e di rêt tra cui che al decît e cui che dopo al à di meti in pratiche. Se no e vignarà fûr dome anarchie e i coscj invezit di calâ a cressaran fûr di misure.
La professore e condivît il principi che la nestre Regjon e je speciâl pal fat di vê plui animis tal so interni, ma cheste specialitât propit par chest e à di jessi fate valê sielzint il miôr model pussibil par chest contest, cence lâ a copiâ chei che magari a vegnin di di fûr. Sperìn duncje che l’assessôr al valuti ben ducj i aspiets prime di aprovâ la leç, no podìn permetisi une altre falope dopo chês provadis tai ultins agns. ❚
✒ David Zanirato
La etât dai ASO............
I vûl fiât, tant fiât. Parcè che nol baste superâ lis provinciis se ce che al ven dopo di lôr nol permetarà di indreçâ il guvier dal teritori. L’assessôr regjonâl Panontin in chescj mês al à butât jù lis liniis vuide de riforme des autonomiis locâls che secont il so intindiment a varan di costruî la gnervadure dal Friûl – VJ di doman. Di une bande mame Regjon (che intant e sta inmaneant cun Rome la rinegoziazion des sôs funzions) di chê altre i fioçs Comuns, inserîts dentri di areis vastis clamadis ASO (Ambits sorecomunâi otimâi) che su determinadis funzions a saran clamâts a fâ ce che fint cumò a stan fasint lis provinciis, su altris si cjaparà in man la gjestion di servizis par cont di plui comuns. La idee di fonde e je juste se il fin al è pardabon chel di eliminâ un passaç di masse te simpri plui insopuartabile burocrazie taliane. Il fat al è che previodi 17 di chescj ASO cemût che al à dissegnât Panontin e somee une menade pal boro. Dome tal Friûl udinês a saressin 9: Cjargne, Glemonat, Val Cjanâl e Cjanâl dal Fier; Tarcentin; Culinâr; Friûl di Mieç; Udin e Hinterland; Cividalês; Çarvignanês e Palmarin; Latisanês. Di fat il coleghe di Zonte Bolzonello al à fat capî che si varès di fermâsi al plui a 11 in dute la Regjon, duncje 4 o 5 in provincie di Udin. Nol è un fat di cjarte gjeografiche ma ben di sostance, come chês che a varessin unions teritoriâls gruessis, duncje plui fuartis. Un altri aspiet fondamentâl, e lu met in lûs ancje une esperte in materie come Elena D’Orlando, docente di dirit regjonâl te Universitât di dal Friûl oltri che membri de Comission Paritetiche Stât-Regjon, e je la cuistion dal sisteme eletîf par chescj gnûfs ents: “Si à di olsâ, gjavant il tabù che par ents di secont grât no si pues vê une elezion direte dal president rispetîf; cjalìn ce che a àn creât par esempli tai Lands todescs o austriacs ma ancje, par stâ plui dongje, te Provincie di Trent: a son rivâts a fâ sielzi ai citadins in maniere direte i lôr rapresentants”. Chest par meti in vuardie che al è inutil fâ agregazions di plui comuns se dopo a vuidâju al è un sindic che al à za i siei ce fâs, cun di plui cence vê un gjeton di presince. Chest al disarà “cui mal fasial fâ” e duncje nol varà chel impegn che si cîr par puartâ indevant un vêr progjet di eficience. Al tornarès a capitâ che cui che al ven indicât a vuidâ la Union al pocarà par fâ i interès dal so comun. “I efiets di razionalizâ i nivei di rapresentance – e spieghe la D’Orlando – a metin devant i “pro” e i “cuintri”: di une bande si poche par vê sparagn, di chê altre si riscje di vê un control democratic che al clope, e chest si sint di plui se a aumentin lis funzions atribuidis al gnûf ent”.


text:
Ce sperìno pe nestre tiere?
Dîs cantins che e vâl la pene di lotâ l’an gnûf
La fuarce de imagjinazion di Tullio Avoledo nus sburte viers di un avignî teribil, ma al è clâr che ducj si spietìn cetant di miôr pe nestre tiere e “pai nestris fogolârs”. Ce sperìno di otignî? Ce vino di sperâ? Par ce bataiis valie la pene di stiçâ la cussience dai furlans? O vin provât a sintetizâ in dîs ponts lis robis che si varès di domandâ al gnûf an, cence pretindi di volê rispuindi aes spietis di ducj, ma cirint di componi un cuadri il plui pussibil complet di cemût che al varès di jessi “l’an che al vignarà” par miorâ, almancul in alc, la vite di ducj.
1. PLUI AUTONOMIE
Il Friûl al varès bisugne di plui autonomie. «Ma no le aie za»? Sigûr! Pecjât che nol à i bêçs par autoguviernâsi pardabon e intai agns al à pierdût ancje la braùre di “fâ di bessôl” in tancj cantins dulà che si jere simpri taiât une capacitât di azion incisive, de inovazion economiche e industriâl fintremai ae Protezion Civîl. Vuê il paradòs al è che il Venit al sburte par vê la nestre autonomie, e noaltris invezit o fasìn di mancul di doprâle. Alore scomencìn a rivendicâ indaûr i bêçs che i guviers di çampe e di drete nus àn gjavât! Al è un nestri dirit e o vin di scombati par vêju! Ocjo! Cence chei miliarts di euros, il disvilup dal nestri teritori al è a risi e i nestris zovins si candidin a tornâ “libars di scugnî lâ”.
2. IL RILANÇ DE ECONOMIE
Nol covente jessi strolics par capî che la nestre situazion economiche, come chê de Italie interie, e varès bisugne di une biele iniezion di fiducie, par creâ lis cundizions che a permetin aes nestris impresis di slargjâ lis lôr rêts di vendite, ma ancje chês di colaborazion. Une indagjin de Universitât di Vignesie e à sclarît che lis nestris aziendis a son al prin puest in Italie pe propension a metisi in rêt. Soredut i zovins a àn capide la lezion che “la union e da fuarce a ducj” sul marcjât talian, ma ancjemò di plui tal forest. Cheste e je la strade juste.
3. LA COMPETENCE SU LA SCUELE
La scuele furlane e je in crisi nere, cence metât dai dirigjents scolastics e cun doi diretôrs dal Ufici Scolastic Regjonâl dimetûts intun an e mieç. Ce fâ? La uniche soluzion a chest disastri e je chê di cjapâ in man in maniere direte la competence su la istruzion. E no cu la regjonalizazion dal Usr (che al vûl dî dome paiâ i dipendents e pôc di plui), ma cjapantsi lis risorsis e la competence pal guvier di dut il sisteme. La assessore Rosolen e dîs che al coste? Se si à pôre di cjapâsi une responsabilitât al è miôr stâ a cjase: pal Friûl di doman al covente vê coraç e fâ sieltis radicâls. Se no, la nestre scuele di ecelence e deventarà (come za la nestre sanitât) no come chê dal Trentin, ma come chê de Calabrie. Cun dut il rispiet pe Calabrie…
4. ATENZION PAL AMBIENT
La distruzion che la Cjargne e à patît pe aluvion ae fin di Otubar e je dome la ultime des feridis che la nestre tiere e à scugnût frontâ. A coventin intervents urgjents e massîfs pe prevenzion dal pericul idrogjeologjic. A son slacs une vore pençs che a spietin dome di tirâ sot cjasis e int, flums che purtrop a spietin dome di saltâ fûr; ma si visìn di chescj pericui dome cuant che al è masse tart.
5. PLUI CONESSION, MANCUL DIPENDENCE
Sperìn che il 2019 i puarti al Friûl plui conession, plui condivision: ma no dome su Internet, ancje se bande largje e fibre a tancj furlans ur coventaressin come il pan. La vere conession che nus puartarès lontan e je fra lis personis, e la condivision che e covente e je di valôrs. Cence, ognidun al bale cun sô agne: ma lâ ognidun par so cont no nus puarte di nissune bande. Dut câs, o vin di liberâsi ancje de dipendence. Di chei altris, ma ancje di sostancis che a puartin simpri plui dispès la muart o la ruvine des esistencis di zovins e mancul zovins: alcul, droghe e zûc a son plaiis che a fasin mâl. Se fantatis come Alice a muerin par une overdose (di tancj agns nol sucedeve), al è alc che nol funzione te nestre maniere di frontâ il malstâ dai nestris fîs. La rispueste e pues dome vignî de educazion e dal afiet: ma e à di jessi une rispueste sociâl, nol baste cualchi sfuarç individuâl.
6. LA SIGURECE SUL LAVÔR
Il Friûl tal 2018 al à vût un dai piês records che si puedin regjistrâ, o ben chel dai muarts sul lavôr. Dodis: un numar plui alt di chei altris agns e in proporzion fra i plui alts di dute Italie. I nestris vons a jerin “salts, onescj e lavoradôrs”, ma a savevin cemût lavorâ cence fâsi mâl. E no vevin lis leçs che vuê a son par judâ cui che al à un puest di vore a tornâ a cjase la sere te sô famee. Vuê, però, e coventarès no dome la sigurece sul lavôr, ma ancje chê dal lavôr. La precarietât no jude a no fâsi mâl…
7. MANCUL BERDEIS PE SOLIDARIETÂT
Judâ chei altris al è simpri stât un biel segnâl di identitât dai furlans: tra alpins, donadôrs di sanc, volontaris de Protezion Civîl, membris di associazions, la part di popolazion che si dediche a fâ dal ben e je une vore penze. Dut ben alore? No, parcè che i volontaris a son simpri di mancul: a coventin zovins. E la burocrazie no ju jude; ur da ce fâ dibant in masse situazions.
8. UNE SANITÂT CHE E TORNI IN SALÛT
E jere une volte la sanitât di ecelence che e atirave di dute Italie pazients che a cirivin curis di cualitât e protocoi inovatîfs. Po alc si è rot, e prestazions e struturis a son ladis in mancul, colant de rive jù intes classifichis di performance dai sistemis sanitaris. Ancje se il probleme al è tacât prin, la riforme sanitarie de zonte Serracchiani no à judât. Ma cumò al sarès il moment di mendâ lis falopis di dîs agns, no di pierdi timp in discussions cence efiet. A coventin azions sveltis e concretis par evitâ ce che al sta za capitant: ven a stâi che il privât al sta gjavant ae sanitât tocs di utence simpri plui pençs. E i citadins a pain dôs voltis: une pe sanitât publiche che a doprin simpri di mancul, une altre par chê privade che e cres simpri di plui.
9. LA MESSE PAR FURLAN
Crodi o no crodi, nol impuarte: la bataie dai predis di Glesie Furlane par podê finalmentri dî Messe in marilenghe in maniere legâl e no clandestine e merete rispiet e une poie incondizionade. Parcè che e je la lote par un dirit che al è in plene sintonie cu la necessitât di une comunitât interie di pandi ducj i siei sintiments inte sô lenghe. Il film “Missus” di Massimo Garlatti-Costa lu spieghe benon: e cumò e sarès ore che la Cei e la Congregazion Vaticane no nus menin plui… pal Cult!
10. L’UDIN IN SERIE A
Pal 2019 la sperance dai tifôs blancs e neris e je di no spudâ balins come chest an. Vê cambiât il non dal Stadi Friûl in Dacia Arena fin cumò al à puartât dome scalogne. Dut câs, la impression che i Pozzo a sedin plui peâts aromai ai destins dal Watford che a chei dal Udin no je strambe. Chest an, a àn maraveât ducj cuntun coach cul non di pitôr: Julio Velasquez, però, nol à rivât a meti dongje la scuadre fate ad art che al varès volût. E cumò i tocjarà a Davide Nicola meti adun i tocs. Auguris: la serie B no se mertìn propit par nuie… ❚
Walter Tomada
INCHIESTE: IL FRIÛL CHE AL VIGNARÀ. Lis bataiis di scombati tal 2019............
Ce sperìno pe nestre tiere?


text:
LA PATRIE DAL FRIÛL A CJAMPFUARMIT CUL TRATÂT DI LISBONE19 di Setembar 2011
In ocasion de zornade europeane des lenghis, lunis ai 26 di Setembar a 8 e mieze di sere (20.30) alì de Ostarie A le Patrie dal Friûl, in place a Cjampfuarmit, la riviste in lenghe furlane La Patrie dal Friûl (www.lapatriedalfriul.org) e presente cu la colaborazion de Cjase pe Europe di Glemone un incuintri dal titul Fevelâ furlan al è fevelâ european.
Ospits de serade, moderade di Christian Romanini, a saran Marco Stolfo, curadôr de publicazion multimedial (libri + cdrom) plurilengâl Il Tratât di Lisbone. Argoments e documents pe integrazion europeane, e Silvio Moro, President de Cjase pe Europe di Glemone (www.casaxeuropa.org), editôr de opare.
Il volum si vierç cui intervents di Silvio Moro, Roberto Molinaro (Assessôr regjonâl ae istruzion) e Lucio Battistotti (Diretôr de Rapresentance in Italie de Comission europeane), al è bilengâl (furlan/talian) e al è articolât in cinc sezions tematichis.
La prime e je dedicade al Tratât di Lisbone. Chest argoment al ven frontât di Claudio Cressati, che al insegne li de Universitât dal Friûl e al è President de Academie europeiste dal Friûl-VJ, e dal Vicepresident de Cjase pe Europe, Renato Damiani.
Inte seconde la atenzion e je concentrade su tutele des minorancis e integrazion continentâl cuntun articul di Marco Stolfo, che al è dotôr di ricercje in Storie dal federalisim e de unitât europeane e su cooperazion trasfrontaliere, Euroregjons e Grups europeans di cooperazion teritoriâl, cui contribûts di Marco Stolfo e Leopoldo Coen de Universitât dal Friûl.
La publicazion e va indevant cun altris intervents che a permetin di cognossi miôr la storie dal procès di integrazion dal continent e lis azions de UE in diviers setôrs.
Il Cdrom zontât al è complementâr aes pagjinis dal volum, no dome pe forme multilengâl (dut al è disponibil intes cuatri lenghis de regjon: furlan, sloven, todesc e talian), ma ancje pal contignût multidissiplinâr. Par ognidun dai argoments frontâts intes sezions dal libri, di fat, e je metude a disposizion une selezion di fonts documentâls e bibliografichis e di colegaments a pagjinis o sîts internet di interès specific. Riferiments e links a son organizâts par aree tematiche e a son colegâts ai ristrets dai contribûts publicâts intal volum.
«Si trate dal prin di diviers apontaments che o fasarìn ogni mês: nus à someât significatîf vierzi cuntune serade dedicade a la Europe juste te zornade che la Europe e celebre lis lenghis» e spieghe la redazion da La Patrie dal Friûl «za di cualchi an o puartìn indevant il nestri impegn mensîl pe riviste adun cun seradis sul teritori e par chest o ringrazìin i titolârs de ostarie di Cjampfuarmit nestre omonime che nus àn dade massime disponibilitât, metint a disposizion la lôr sale pes cunvignis».


text:
Par saltâ fûr de crisi a coventin plui istruzion, plui culture e plui lenghis. Lu à tornât a dî il Parlament european, che ai 11 di Setembar stâts al à fat buine une risoluzion dedicade ae scuele e ae formazion. Il document votât dai eurodeputâts al pant une preocupazion fuartonone viers de decision di diviers guviers dai Stâts membris de Union Europeane in cont de riduzion des risorsis finanziariis invistidis in chescj setôrs. La assemblee di Strasburc e marche il fat che i coscj sociâi dai tais che a son stâts fats de bande dai esecutîfs statâi a son ancjemò plui alts de crisi finanziarie: tant a dî che di cheste riduzion des spesis nol divignarès nissun sparagn, ma ben altris gnûfs problemis, sei cumò che pal avignî. Il Parlament european al ricuarde ancje che il program de formazion permanente (il cussì clamât LLP, Longlife Learning Program) al è une vore indaûr inte sô metude in vore e che la riduzion dai investiments te scuele e te formazion e colpìs plui a fuart lis minorancis e lis lôr possibilitâts di vê ricognossût il dirit a imparâ e a doprâ lis lôr lenghis nativis. Plui in gjenerâl, daûr di chescj tais, al va al mancul l’insegnament des lenghis – sei chês plui dopradis che chês che a van daûr de definizion di “regjonâls o minoritariis” – che al è un dai elements di fonde dal LLP e de formazion culturâl e professionâl dai citadins europeans.
Cussì par fâ cuintri a cheste situazion e plui in gjenerâl ae crisi, daûr dal document fat bon a Strasburc, al covente invistî di plui su istruzion, formazion e culture. L’invît pai Stâts al è chel di fâ i invistiments che a coventin in particolâr par incressi lis capacitâts linguistichis e su chest cantin il Parlament european al ricuarde che un tant al vâl ancje pes lenghis regjonâls o minoritariis. La prospetive indicade e je chê che e ven clamade “economie fondade su la cognossince”, una idee di economie e societât che e je stade palesade za in altris documents de Union Europeane.
Il document dal Parlament european, che al sosten cun fuarce dutis chês iniziativis che a favorissin l’ûs intes scuelis des lenghis nativis e che a promovin il multilinguisim, al è un invît pe Europe a jessi plui Europe. Si podarès considerâlu ancje un invît pal Friûl: par che al sedi plui Friûl. ■
MARCO STOLFO
FRIÛL EUROPE. Plui istruzion, plui culture e plui lenghis............
Par saltâ fûr de crisi a coventin plui istruzion, plui culture e plui lenghis. Lu à tornât a dî il Parlament european, che ai 11 di Setembar stâts al à fat buine une risoluzion dedicade ae scuele e ae formazion. Il document votât dai eurodeputâts al pant une preocupazion fuartonone viers de decision di diviers guviers dai Stâts membris de Union Europeane in cont de riduzion des risorsis finanziariis invistidis in chescj setôrs. La assemblee di Strasburc e marche il fat che i coscj sociâi dai tais che a son stâts fats de bande dai esecutîfs statâi a son ancjemò plui alts de crisi finanziarie: tant a dî che di cheste riduzion des spesis nol divignarès nissun sparagn, ma ben altris gnûfs problemis, sei cumò che pal avignî. Il Parlament european al ricuarde ancje che il program de formazion permanente (il cussì clamât LLP, Longlife Learning Program) al è une vore indaûr inte sô metude in vore e che la riduzion dai investiments te scuele e te formazion e colpìs plui a fuart lis minorancis e lis lôr possibilitâts di vê ricognossût il dirit a imparâ e a doprâ lis lôr lenghis nativis. Plui in gjenerâl, daûr di chescj tais, al va al mancul l’insegnament des lenghis – sei chês plui dopradis che chês che a van daûr de definizion di “regjonâls o minoritariis” – che al è un dai elements di fonde dal LLP e de formazion culturâl e professionâl dai citadins europeans.


text:
Machine di Turing
La machine di Turing e je un model astrat di machine calcoladore, inventât tal 1936 di Alan Turing par dâ une definizion precise di algoritmi, o 'procedure mecaniche'. Come model e je usade ancjemò un grum inte informatiche teoriche, specialmentri inte teorie de complessitât e inte teorie de calcolabilitât. La tesi che e dîs che une machine di Turing e je efetivamentri un model precîs di procedure mecaniche in matematiche e logjiche e je clamade tesi di Church-Turing.
Une machine di Turing che e pues simulâ il funzionament di ogni altre machine di Turing e je cognossude come machine di Turing universâl o semplicementri machine universâl, come Turing stes al à dit tal 1947:
- Si pues mostrâ che a une singule machine di chel gjenar si pues fâ fâ il lavôr di dutis. Si podarès di fat doprâle come model di ogni altre machine. Cheste machine speciâl e podarès jessi clamade machine universâl.


text:
Il Consei dai Ministris al à prontât di pôc il scheme di un gnûf Decret Legjislatîf che al conten novitâts in materie di semplificazion fiscâl. Il scheme dal proviodiment al è rivat cumò li des comissions Parlamentârs competentis pe acuisizion dal parê.
Tra lis novitâts, chê che e je daûr a fâ plui scjas al è il mod. 730 precompilât. Dal 2015 e ven proponude in vie sperimentâl la pussibilitât pal contribuent di otignî in linie de bande de Agjenzie des Jentradis il propri mod. 730 za precompilât in cualchi sezion, par esempli:
– Redits di lavôr o di pension, certificâts dal CUD.
– Interès passîfs e carics relatîfs pai mutuis.
– Premis di assicurazion su la vite, cause muart e cuintri i signestris.
– Contribûts previdenziâi e assistenziâi.
– Contribûts metûts in formis di previdence complementâr.
Il contribuent al podarà acetâ la declarazion come che le à prontade il fisc o al podarà cambiâle.
Impuartantis, par fâ funzionâ dut il mecanisim, a son lis tempistichis: dentri dai 28 di Fevrâr lis bancjis e lis assicurazions a varan di comunicâ ae Agjenzie des Jentradis i premis e i interès paiâts pai mutuis; dentri dai 7 di Març i sostitûts di impueste a varan di fâ ancjetant cui CUD.
E je rimandade al 2016 la acuisizion de bande de Agjenzie des Jentradis dai dâts relatîfs aes prestazions sanitariis (ASL, aziendis ospedalieris, istitûts di ricovar, farmaciis, e v.i.) che a laran a completâ il 730 precompilât.
Intal câs là che il contribuent al aceti la declarazion precompilade e che le spedissi cence modificazions, di fat al varà la esenzion dai controi formâi, stant che a son stadis dopradis informazions furnidis de Agjenzie stesse.
Intal câs invezit che al vueli cambiâ il 730 precompilât variant i dâts za metûts o completantju cun altris informazions, al podarà doprâ simpri il canâl telematic pe spedizion de declarazion cambiade o al podarà indreçâsi a un CAF che, di là de spedizion de declarazion, al fasarà – daûr de disposizion normative – il control formâl e la aposizion dal vistât di conformitât, assumintsi la responsabilitât di eventuâi erôrs intes sezions sometudis a control (a son esclududis lis cundizions subietivis che dan dirit aes detrazions/agjevolazions, tant che par esempli il dirit ae detrazion par familiârs a caric, la sussistence de carateristiche de residence pal mutui, la presince dal stât di disabilitât pe detrazion di cualchi cjame, e v.i.).
Su la cjarte, cheste novitât e rapresente un pas impuartant viers un fisc plui facil pal contribuent.
Par esempli, intai ultins doi agns la mancjade spedizion de bande dal Inps dal CUD in cjarte sedi ai pensionâts che ai sogjets titulârs di prestazions assistenziâls (casse integrâts, disocupâts) e je daûr a creâ problemis di “declarazions infedêls”. Soredut, i sogjets in casse integrazion o in disocupazion no san che il redit erogât dal Inps si pues imponi in maniere fiscâl e duncje al fâs “grum” cun chei altris redits cjapâts dilunc dal an. Si che duncje, sedi inte compilazion de declarazion dai redits che di altris tipologjiis di declarazions (model Isee, autocertificazion par esenzion ticket, e v.i.) al sucêt dispès che chescj redits a sedin lassâts fûr.
Vê la pussibilitât di vê il 730 precompilât cun ripuartât il totâl dai redits cjapâts, al evitarès chescj erôrs leâts ae ignorance pitost che ae malefede.
Però, se pal contribuent cheste e sarès une vere semplificazion, pe Agjenzie des Jentradis un pôc mancul. La pôre e je che si assegnin oblics gnûfs e fadiôs ai uficis tributaris di adempî a paritât di risorsis umanis e finanziariis. Chest al podarès compuartâ dificoltâts operativis e prejudicâ chês altris ativitâts za davueltis de Agjenzie. Insume, il pericul al è che invezit di otignî une semplificazion si otegni un gnûf motîf di confusion pal contribuent.
❚ ✒ Marianninna Rocco, Responsabile Fiscâl CAF CISL Udin
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Al è un biel progjet che al sta daûr ae musiche in Friûl Vignesie Julie e che al à a pene finît dîs agns. Nassût tal apartament di doi students dal Dams di Gurize, i “Musicologi” a ‘nd àn fate di strade. Vuê a son un portâl di riferiment pe musiche regjonâl, ma no dome: i progjets par “sostignî la musiche in ducj i cjamps” a son tancj. O ricuardìn, tra ducj, il documentari “Fronte del rock”, cu lis ripresis di Massimo Garlatti-Costa, la vierzidure de sale provis comunâl “Christian Forgiarini” a Glemone e il laboratori interscolastic LIISM, cul ultin spetacul “Il Suono di Pan”, coordenât di Marco Maria Tosolini. Cuâl puest che e à la musiche in marilenghe pai Musicologi, al è subit dit, cu lis peraulis dal diretôr Piero Cargnelutti: «O sin furlans di Glemone, o vin simpri vût un voli di rivuart pe produzion musicâl in marilenghe. Ma no je dome une cuestion “personâl”: o crodìn che e sedi une particolaritât une vore interessante dal nestri teritori, che si è simpri mostrât vivarôs, cuntune sene musicâl vive e svariade». Il decenâl di ativitât al è contât tal libri “Ciò che resta vale/2001-2011: Dieci anni di musicologi.com”, scrit di Cargnelutti e publicât di Audax editôr. La Patrie dal Friûl, che cui Musicologi e à organizât lis trê cunvignis “Notis su notis”, ur fâs tancj auguris!
Natascia Gargano
CULTURE – Musicologi............
Al è un biel progjet che al sta daûr ae musiche in Friûl Vignesie Julie e che al à a pene finît dîs agns. Nassût tal apartament di doi students dal Dams di Gurize, i “Musicologi” a ‘nd àn fate di strade. Vuê a son un portâl di riferiment pe musiche regjonâl, ma no dome: i progjets par “sostignî la musiche in ducj i cjamps” a son tancj. O ricuardìn, tra ducj, il documentari “Fronte del rock”, cu lis ripresis di Massimo Garlatti-Costa, la vierzidure de sale provis comunâl “Christian Forgiarini” a Glemone e il laboratori interscolastic LIISM, cul ultin spetacul “Il Suono di Pan”, coordenât di Marco Maria Tosolini. Cuâl puest che e à la musiche in marilenghe pai Musicologi, al è subit dit, cu lis peraulis dal diretôr Piero Cargnelutti: «O sin furlans di Glemone, o vin simpri vût un voli di rivuart pe produzion musicâl in marilenghe. Ma no je dome une cuestion “personâl”: o crodìn che e sedi une particolaritât une vore interessante dal nestri teritori, che si è simpri mostrât vivarôs, cuntune sene musicâl vive e svariade». Il decenâl di ativitât al è contât tal libri “Ciò che resta vale/2001-2011: Dieci anni di musicologi.com”, scrit di Cargnelutti e publicât di Audax editôr. La Patrie dal Friûl, che cui Musicologi e à organizât lis trê cunvignis “Notis su notis”, ur fâs tancj auguris!


text:
Cincuante corâi de cristianitât todescje voltâts par furlan e je la publicazion resinte di Glesie Furlane. Une racuelte di cjants armonizâts a cuatri vôs dispar, cjapâts a prestit de tradizion musicâl Luterane e de Cuintririforme, voltâts in lenghe furlane tal rispiet de metriche e de rime. Une traduzion rigorose, ma plui libare che leterarie, propit par rindi al miôr la aderence spirituâl e semantiche dal cjant sacri che e lee il mont furlan e il mont todesc.
«La bielece de preiere cjantade – al scrîf tal preambul pre Loris Della Pietra, diretôr dal Ufici de Arcidiocesi di Udin – là che il cûr si lasse puartâ di ce che la bocje e proferìs e la orele e sint, e bute emozions spirituâls che a pichin la anime insot, le travanin e le traspuartin di là dai gredeis e des provis de vite di ogni dì».
A son corâi cjapâts de tradizion todescje, catoliche e luterane, voltâts in lenghe furlane par fâ tesaur di une sapience e di une comunion spirituâl che e cjate la miôr manifestazion in tal cjantâ insiemi. Un leam, chel dal Friûl cul mont gjermanic, che al esist di lontan e si infuartìs te Ete di Mieç, cuant che i patriarcjis a jerin todescs. Cence contâ il fenomen de emigrazion e diviers altris aspiets culturâi, di vicinance teritoriâl e di condivision storiche, che a lein la realtât furlane cun chê todescje.
Pre ‘Sef Cjargnel, inte sô introduzion “Resons di une traduzion” al spieghe ben i motîfs de lôr utilitât. Intant si trate di lavôrs musicâi di grant spessôr artistic che a meretin di jessi eseguîts e no dismenteâts. In plui, la lenghe furlane e chê todescje e van cetant a dacuardi, permetint di voltâ i tescj cence ricori a espedients e an sfuarçaduris. No si pues no rimarcâ la cjantabilitât di chestis composizions e la fuarce de lôr ispirazion interne. Ma soredut, nus metin devant di une considerazion «avonde amare», al scrîf Cjargnel: «i todescs, za cinccent agns fa, doprant in glesie la lôr lenghe, a àn fat un pecjât che, dopo, il Concili Vatican II ur al à perdonât: anzit, lu à racomandât. Intant che a nô Furlans la lenghe de nestre umanitât profonde, dopo cincuante agns che o scombatìn, nus ven ancjemò dineade in glesie».
Un invît duncje sclet di cjantâ e preâ par furlan, come che cheste publicazion e fâs ben intindi. Cjapant a esempli Lutero, la sô riforme e la sô determinazion pe nassite de forme musicâl dal corâl, fondamentâl par puartâ la pratiche liturgjiche plui dongje de int, chestis partiduris a cuatri vôs par furlan a vuelin propit tocjâ cheste intese di identitât.
A son cetancj i autôrs des melodiis di chescj corâi, come Philipp Nicolai, Hans Leo Hassler, Melchior Vulpius, Johann Schops, e cuant che lis composizions a son anonimis, si fâs riferiment ai lûcs: Augsburg, Bamberg, Basel, Halle, Leipzig…
Come che a notin i curadôrs: «Al prin colp, chest libri si presente sicu sussidi pes corâls e pai mestris, ma in fin dai conts al è un imprest che, ancje se al smire a insiorâ lis liturgjiis in Friûl e a cualificâlis ancje pal cont dal valôr musicâl, al è fat par che dute la int e puedi preâ e cjantâ miôr». Da pît di cheste antologjie a son indicâts conseis par doprâ i cjants. Cussì, cun cualchi esempli, pal Avent o vin “Anìn cu la tô gracie” (Ach bleib mit deiner Gnade), o “Sù, jevait, la vôs e clame” (Wachet auf, ruft uns die Stimme). Par Nadâl, “Al nas un frut in Bethlem” (Ein Kind zu Bethlem), “La laut dal cûr cjantait” (Bob Gott, du Werte Christenheit). Par Pasche, “Al Agnel sacrificât” (Großer Gott, wir loben dich), “Crist al è in vite” (Christ ist erstanden). E vie cussì, cincuante cjants par dut il calendari liturgjic. Une publicazion impuartante, che e invide a cognossi lis culturis vicinis e soredut a cjantâ, in marilenghe. ❚
✒ Alessio Screm
Cincuante corâi par cjantâ in marilenghe............
Cincuante corâi de cristianitât todescje voltâts par furlan e je la publicazion resinte di Glesie Furlane. Une racuelte di cjants armonizâts a cuatri vôs dispar, cjapâts a prestit de tradizion musicâl Luterane e de Cuintririforme, voltâts in lenghe furlane tal rispiet de metriche e de rime. Une traduzion rigorose, ma plui libare che leterarie, propit par rindi al miôr la aderence spirituâl e semantiche dal cjant sacri che e lee il mont furlan e il mont todesc.


text:
[blockquote author=”Pier Paolo Pasolini” link=”” target=”_blank”] Ta la riva destra dal Tajamint, a sinc chilometros da l’aga, – che, tra li muntagnis e il mar, a è rivada uchi tal mies dal so cori, – a è par cas nassuda, forsi in antichissim timp, Ciasarsa. La campagna, dulà che chistis fumulis ciasis a si strensin sensa armonia intor da la glisia, e che cortis nulin tant di ledan [e di tiera] e di fen, a no [si disarès] pol essi dita biela. Morars, in granda quantitat, e vignis tai ( ) dai ciamps. Il [gra] frumint, la siala, e, massima, il granturc, a cressin abbundans, tai pissui ciamps, separas da un gran numer di rojs, rogiutis, fossals. Di Fevrar, che nissuna fueia a fa ombrena, la campagna a par infinida – coma ta li nos di luna –; [e] a riva fin dongia li muntagnis, e, ai pes di chistis; si iodin, coma filis di perlutis, i paesus dal Friul. Li aghis a corin plenis [di] e sglonfis, cun rumour. A tasin, inveci, di Estat. Alora li acassis, li saginis, li i tiglios, a son [plens] cuviars di fuejs; popolas da una quantitàt infinida di usielus in ciantu, a scundin la visual; il granturc al è alt e madur; i paesus, platas davour boscus, rojs e ciamps, a vivi cadaun na so vita [in apparensa misteriosa] antica c’a par misteriosa, cul sighess da li sos feminis, e i ciars che van e cha vegnin, col pacific ciaminà dai bous. [/blockquote]
Quoting Pier Paolo Pasolini’s words, let’s start the journey trough the maternal town of the poet. The house described by the poet doesn’t exist any more. We can find some “case color del fumo” around the church but now they are different: the walls are coloured, the yards don’t smell of manure any more because the rural nature has changed significantly over the years. The town has become a dynamic and lively centre, more and more in line with the times. Regardless, its natural and thousand-year-old agricultural vocation is still present today but it has changed with the arrival of the technologies and the modernity in this field.
Ciasarsa
[blockquote author=”Pier Paolo Pasolini” link=”” target=”_blank”]Ciasarsa a par messa propri tal mies di ducis chistus paesus. Coma tal centri di una circonferenza i ragios, tantis stradutis la lein a chei. Lunc il cors da Tajamint, par la strada di Spilumberg, vers li montagnis, eco Valvason. Antic pais, scur, cun biela e palida zent. Li ciasis vecis e tristis a an dutis i portics, pissuis e scurs. In mies, il castel, abitàt adess da puora zent, col fossal plen di erbatis. Pasin in mies a li plassutis, e aghis vierdis e vecis, ca passin ca e la, in stres canals tra li ciasis. Da Valvason, i jodin scuminsia il giru, che, avint par centri Ciàsarsa, al finiss, n’altra volta dòngia l’aga, a San Vit: e subit diciu chistis paesus a an la so strada ca li leia al nustri pais. […] Il pais a si stend da Nord a sud perpendicular al stradon asfaltat ch’al mena a Udin, che, con na dopla curva a passa propit in miès da li dos plassis pi importans dal pais. Vignint da Udin si incuntra prima la plassa de la Bandiera, largia e grisa, e po, davour dal stradon asfaltat, si riva a la plassa dal Munisippi, dulà ca è ancia la Glisia, il monumint, la ciasa dai cons; il stradon, tajand il borc Pordenon, al va, propri, vers Pordenon e Venesia; il borc Pordenon a è un’unica strada, largia, cu lis ciasis vecis, grisis, stretis fracadis. Ma, se, rivàs alla plassa dal Munisipi, inveci di zi in devant, si va su a destra, si rivarà tal borc Valvason, ta la strada, appunt, ca va a chel pais. Il Borc al è puaret e scur, cun li ciasis forsi, pi vecis dal pais. Pi di là si va encia al cimiteri nouf. Fasin encia-mo un dusint pass in davour, vers Udin, e prima di rivà al Municipi, a si jodeva na strada cha va in so, encia ic, vers Pordenon: chiustu a è il Borc Segluzza, dula ca son la Lataria e il Forno. Sind enciamò indavour si tornarà ta la plassa da la Bandiera; ulì, ad angul ret cul stradon, e è una strada, «Via Roma», ca ni puartarà a la Stasion, l’Alberc “Leon d’Oro”, la ciasa dai feroviers. Da chistu piassal a si va – passant la ferovia – vers San Zuan. Pi in bas una straduta a va al Dopolavoro, al Cine. Tra la piassa da la Bandiera e il piassal da la Stasion, una strada squasi di ciampagna, a puarta vers la Glisiuta, – na vecia capela – li Scuelis, la Canonica. Prima di entra tal pais da la part di Udin i erin passas dongia il Borc da li Agussis, il pi grazious, vert e rustic di Ciasarsa, cun salici e aghis.[/blockquote]
If we look at the map, we can easily understand that our municipality is made up of 2 communities divided by the state highway n°13 called “Pontebbana” and the railway that links Venetia to Udine. Casarsa is located in the north side, while the community of San Giovanni develops southern.
[blockquote author=”Pier Paolo Pasolini” link=”” target=”_blank”]San Zuan a è il fradi di Ciasarsa, – lontan nencia mill metros -; e, coma sempri, i doi paìs a son plens di gelosiis e di rancour. A si parla di antichis barufis fra i nustris omps e chei. A si cianta enciamò – e, sensa dubi al timp ch’jo i eri frut – Venesia biela, Ciasarsa so sour, San Vit un flour, San Zuan un cagadour. Ma jô ricuardi li barufis tra di nu putelus. Finidis li sassadis “Turc” nu i sigavin, Baludars, baludars, rispondevin.[/blockquote]


text:
Lis baronadis di Pinochio17 di Otubar 2005
Carlo Collodi
Titul: LIS BARONADIS DI PINOCHIO
Seconde edizion
lis à voltadis pre Antoni Beline
pipìns di Zuan Carli Gualandra
Ribis – Udin 1977
Finît di stampâ tal mês di zenâr li de Lithostampa di Pasian di Prât (UD)
Jentrade
CARLO LORENZINI (o COLLODI, dal non dal paîs di sô mari) al nassè a Florence dal 1826 e, dopo une vite passade framieç dai debits e des cjartis di scrivant di prefeture, al lè in chel altri mont dal 1890. Stramp e salvadi cence fin, al veve une passionate pai fruts, si ben che nol rivà nancje a meti sù famee.
Siei a son «Occhi e Nasi», «Macchiette», «Storie allegre», «Giannettino» e «Minuzzolo». Ma il libri che al veve di restâ tal cûr di ducj i fruts dal mont al è «Lis baronadis di Pinochio». Lu scrivè un istât che al jere lât a lavâ il caratel des bandis di Montecatini, ma, come che al sucêt, nissun nol voleve stampâjal parcè che al jere un libri masse a la buine, cence nissun savôr. Impen, apene saltât fûr, lu sfulminarin. Dopo cent e passe agns, si po dî che no ndi è part di mont che no cognossin Pinochio. Al è lât a finîle adiriture tal cine e tai gjornalins pe canaie.
La furtune di chest libri, secont me, e je che al va ben tant pai grancj che pai piçui.
I piçui, leint lis baronadis dal pipinot e cetantis che indi à provadis par vê volût fâ ce che nol leve ben, a impararan che inte vite si à ancje di scoltâ chei che a san plui di lôr, che a àn plui esperience e ur vuelin ben. La libertât no à mai di deventâ voie di fâ nuie, disubidience o matetât. A son capricis che si paiju salâts. In plui, i fruts a impararan che no si devente oms di cumò a dibot, ma un pôc a la volte, a sun di sacrificis, di costance e ancje di fai. I «paîs dai mateçs», po, no esistin in niò e, se a esistin, no puartin a rive ben.
I grancj, leint di Pinochio, a tornaran a vivi, salacor cuntune ponte di nostalgjie e cuntun grop tal cuel, i miôrs agns de lôr vite e a podaran confermâ che ce che al conte il libri al è dut vêr. Bolps e Gjats imbroions si ndi cjate a ogni pît alçât. Ma se la fabriche dai triscj no falìs, e esist ancje altre int, di un altri stamp (magari chê che mancul si crôt, come Mangjefûc) che nus dan une man propit cuant che nus semee che dut al ledi in sfas. L Agane e il Gri a son la sapience umane e cristiane che nus fasin lûs tal troi ingredeât di cheste vite mate.
Ma ce che al vâl pes personis cjapadis une par une, al vâl ancje pai popui.
A esistin popui pôc sù pôc jù come Pinochio, ven a stâi pipinots che no àn cussience de lôr dignitât e che si lassin menâ ator mo di chest mo di chel come i fasûi inte cite. Furtune che la storie, in dret o in stuart, e cjamine e cussì il popul, a planc a planc, al met il cjâf a disegn, al impare a vivi e a cognossi ancje i siei dirits e no dome i dovês: il pipinot, sotan, al devente un frut libar.
Ma par rivâ a chel tant no bastin bêçs e nancje lavôr, che ancje il mus al lavore. Tocje imparâ «a lei, a scrivi e a fâ conts».
Par chel o pensi che lis baronadis di Pinochio, che lis lein aromai in dutis lis lenghis, e sedi ore passade di leilis ancje par furlan, tant in scuele che fûr. Il libri di Collodi al è un libri plen di sintiment e di bogns insegnaments, che nus jude a cjalâ la vite cuntun vôli clâr e seren. Nus jude a jessi svelts cence jessi triscj e a parâsi cence deventâ prepotents. Intun moment trement e confusionât come chel che o stin vivint, Pinochio nus insegne, sot forme di une conte, che la vite, cu lis sôs liendis, e je grande e biele instès e che ducj i salms a finissin in glorie.
Se par câs, po, cualchidun cun plui malicie o fantasie al vûl spiticâsi par gjoldi inmò di plui cheste storie, al po fâ ancje cussì: al pense che il pipinot al sedi il popul furlan che, a sun di vitis pal mont, al à rivât adore di sparagnâ cinc palanchis daur. Tornant a cjase, al fâs mil progjets pal so Friûl. Cenonè, si intive intune mostre di Bolp che e fâs fente di jessi çuete e intun sarcandul di Gjat che al ten i vôi sierâts ma che nol è vuarp, doi imbroions che a fasin limpussibil par spelâ il biât pipinot di dut ce che al à intorsi, magari contantji che, semenant culì, in chel «cjamp dal meracui» che e je la region o il stât, al cjaparà sù bêçs a grampadis. In chest câs, il Gjat e la Bolp nol varès di jessi tant dificîl di savê cui che a son…
Ma mi tocje fermâmi culì, che se no a son bogns di dîmi che o fâs politiche e ur insegni la tristerie ai fruts e ju ruvini, biadis animutis. Chest di ruvinâju al è un compît che, in câs, ur tocje a lôr. Rivuart a la storie, jo us ai dât il cjaveç e vualtris lait indenant cu la glagn…
Visepente, sierade dal 2002
Antoni Beline


text:
Giacomo Vit, Sanmartin, poesie in friulano con traduzione a fronte, Faloppio, 2008
La ultime fadie poetiche di Jacum Vit e je publicade de cjase editore LietoColle inte golaine Aretusa, libriccini da collezione.
A son cuindis componiments leâts un cul altri tant di dâ vite a un sorte di poemut unic, dut centrât sul teme dal titul, il Sanmartin, apont, che inte culture furlane al memoree ancjemò la fin di une stagjon, cu la pôre che cheste fin naturâl e tiràs cun se ancje la disdete, vâl a dî une fin imponude dal om, dal paron, cuntune decision che e voleve dî gambiâ vite e gambiâle in piês; simpri che no si ves di lâ a finîle suntune strade.
Il Sanmartin di Vit al devente ancje alc altri, une riflession sui sanmartins de vite, che no rivin dome ai 11 di Novembar, ma plui dispès. E, dut câs, un om rivât a une cierte etât (frutùt di sincuanta ains), al scomence, magari, ancje a pensâ a chel sanmartin definitîf che ducj nus spiete. E a fâ un pôcs di conts:
Mi domandi cuant ch’a
Costarà
menà via il clar di luna
ch’i ài tignùt scundùt
tal cassetìn (…)
cual montacaric
al varà la fuarsa
di spostà cuintài
di delusions
ingrumàs tai àngui
da la ciambra
E à cjapât il secont premi intal concors nazionâl Pascoli (sezion dialets), cheste racuelte. Testemoneance dal valôr che e à la vôs di Vit ancje intun contest fûr dal Friûl. E se chest ricognossiment si lu zonte a chei di Pierluigi Cappello, alore si pues propit pensâ che une lenghe che e prodûs risultâts di chest nivel, no dome e je ben vive, ma… no pues murî.
Odorico Serena (par cure di) Itinerario poetico di Galliano Zof, Manzan, 2008
Biele iniziative de biblioteche comunâl di Manzan (che e puarte il non di Caterina Percoto) chest librut di 74 pagjinis cuntune grafiche pardabon curade.
Librut componût di dôs parts: la prime di Odorico Serena, che e rapresente une documentade e profonde riflession su la poesie in gjenerâl e su la poesie di Galliano Zof in particolâr. La seconde part e je une antologjie de produzion poetiche dal poete di Sante Marie. Cuarante componiments che a compagnin dute une vite e un itinerari uman e leterari scomençât cu lis primis lirichis dal 1966 par rivâ ai nestris dîs (lis ultimis a son dal 2003).
Naturalmentri, ogni sielte e je discutibile e cui che al cognòs il poete Zof al podarà vê une idee diferente di cualis che a son lis sôs miôr robis. Ma, dal sigûr, cheste sielte e da une idee di cuâi che a son i temis che Galliano al à simpri frecuentâts intes sôs poesiis:
La condizion dai puars,
no tu ’nd âs sanc pes venis:
tal àn supât dut cuant i siôrs
un pôc par dì
come viparis,
la solidarietât jenfri i vivents, ducj i vivents, comprendûts la vacje Viole e il mûl,
Intes seris di lune cjoche
al trotave
filìs
dilunc lis scjavaçadis
sfidant i fruts
che lu mascaravin
cun plumis di dindiat
par fâlu sintî re…
il sens de nature inte sô sensualitât,
E nas dal mâr la gnot
sui miluçârs
tai cerclis gherps de lune sore i cops,
tai vôi brusâts
des feminis…
E dome cuntune leture atente si rive a capî la profonditât filosofiche che e sta daûr tantis di chestis poesiis che pûr a parin cussì semplicis: e je la semplicitât che e ven de savietât e de fondece dal pensâ.
Laurin Zuan Nardin
CULTURE – G. Vit, Sanmartin, poesie… / O. Serena, Itinerario poetico…............
Giacomo Vit, Sanmartin, poesie in friulano con traduzione a fronte, Faloppio, 2008


text:
Ritîr dai referts: gnove modalitât di consegne telematiche
Dai 19 di Setembar dal 2019 e je ative la consegne dai referts midiant Fassicul Sanitari Eletronic (FSE).
Cheste modalitât si zonte ae pussibilitât di ritirâ i referts on-line, za ative di timp tes Aziendis Sanitariis regjonâls (ritîr rifiertis on-line).
Intal câs di ritîr dal refert FSE, l'utent al podarà acedi in maniere autonome al Fassicul Sanitari Eletronic midiant de plateforme SE.SA.MO. (www.sesamo.sanita.fvg.it), dulà che a son a disposizion i propris referts, al baste che vê dât il consens ae alimentazion.
Par acedi al sît, l'utent al à prime di autenticâsi cuntune di chestis modalitâts:
- Modalitât "Entra con SPID": si à di lâ daûr des modalitâts indicadis tal moment de ativazion de Identitât Digjitâl.
- Modalitât "Entra con Login FVG": si à di inserî la Cjarte Regjonâl dai Servizis (CRS) za ATIVADE tal letôr di smart card colegât a un ordenadôr personâl: meti il PIN associât ae CRS.
Dopo fat l'acès, si pues visualizâ il refert dome se il sisteme al à verificât la presince dai consens al tratament dai dâts personâi, e ancje la conferme de esecuzion dal paiament, tal câs che al sedi dovût. In cheste maniere il refert al è simpri disponibil sul FSE.
Il refert stampât dal interessât al è une "copie conforme al origjinâl, firmade in maniere digjitâl", e al è valit dal pont di viste legâl; su richieste e je furnide la riproduzion grafiche dal document informatic.
Lis informazions completis a son disponibilis tal document in zonte.
torne sù
• Informative complete [pdf - 158,59 KB] (il leam al vierç un gnûf barcon)


text:
La storie de gabe al Proveditôr di Maran e de pene teribile che e ven studiade par lui
Joibe, ai 16 di Març dal 1514. “Pre Bortul, ve chi une boce di aghe.” “Graciis, ce sêt. Cui sêstu?” “Fevele sot vôs. O soi Bernart Zanute di Cjarlins, armadôr di chest burcjo che ti mene a Vignesie.” “Ah.. mi visi di te. Si sin cjatâts a Sarvâs cul cont Cristofar Francopan. Ma tu… no jeristu cui imperiâi?” “Pre Bortul, chest timp al è dute une Babilonie: une dì a son i todescs, la dì dopo i venezians. O ai doi trabacui tal puart imperiâl di Aquilee e doi burcjos a Concuardie, cumò veneziane.
O ai di vivi cun ducj! O ai l’apalt di fâ doi viaçs par setemane di Puart a Vignesie.
Par chest, tu tu sês achì.” Pre Bortul al è un om grant, ni sec ni gras, cul fisic fuart e di biele muse. Al à 39 agns e al è peât cu la cjadene te stive de barcje. “Indulà mi puartino?” “A Vignesie, tal ai za dit. A àn premure di fâti fûr. Disore sul puint al è il proveditôr Vitturi e il podestât di Puart. O ai sintût che a àn pôre che il Francopan al rivi a diliberâti o che il pape al mandi un ordin a to pro. Ma tu, plevan di Mortean, sêstu cussì potent?” “Scoltimi, Bernart, puedio fevelâti in fiducie?”
“Pre Bortul, jo o fâs afârs cun ducj, ma i venezians a son chei che mi plasin di mancul. Cun chê ande di paronance,
di jessi miôr di nô. Nus calcolin masse bogns par no dî gnocs. Sâstu ce che a disin, no? Dime can ma no furlan! Tu puedis fidâti, che mi à plasude la taconade che tu i âs dât a Maran. Fevelìn par furlan, cussì nissun nus capìs.” “Dopo che ur ai fat pierdi Maran mi coparan sigûr – al tache il predi – Visiti ce che ti conti!
O soi Bortul Pauluç di Mortean.
O ai studiât a Vignesie e fat il nodâr a Udin. O soi lât a Rome, a vore par bonsignôr Benassai, tesorîr dal pape Alessandri VI Borgia. Dopo o soi passât sot dal Della Rovere che al è deventât pape Gjulio II. O jeri in confidence cun doi papis, cun Machiavelli, Cesare Borgia e cuntune vore di sorestants!” “Folc ti trai! Cussì adalt jeristu?!” “Po no po, Bernart, ma il rivoc de Patrie mi à clamât in Friûl. Cuant che al è muart il plevan di Mortean o ai domandât al pape di dâmi chel puest.
Mi à fat daurman predi e plevan dal paîs. Une biele rendite, gno fradi Zuan capelan al diseve messe e jo o vevi timp pal cantin che plui o brami.” “Cuâl cantin, pre Bortul?” “Chel di tornâ a dâi il podê su la Patrie al Patriarcje di Aquilee, come che al jere stât par mil agns prime che a rivassin i meneghei! Ma no al patriarcje Grimani venezian, ma al vescul di Gurk, Mattheus Lang, amì gno e dal pape.” “Ma la robe vevie mani?” “O vevi cjarte blancje dal imperadôr Massimilian. In cubie cul Francopan, lui ardît cjapitani e jo cu la mê esperience diplomatiche, o vevin za cjapât pal imperi dut il Friûl, fûr che Osôf e Maran. O pensi jo a Maran, o ai dit. O jeri in confidence cul Proveditôr di Maran, Alessandri Marcello, zovin di etât e di cjâf.
In curt lu ai gabât come un pote. O levi a cjace cun lui, a bevi, o jeri di cjase. E ducj a savevin che o jeri amì dal Proveditôr.” “E cemût ise lade, che a contin di dut e di plui.” “La gnot di Sante Luzie o ai fat rivâ te fuartece trê cjars di cjar salade, che e mancjave. O dîs aes sentinelis di sbassâ il puint e di vierzi lis puartis par fâju jentrâ. Un cjar si ferme jenfri lis puartis, un sul puint e un altri indaûr. Alore jo o tachi a svintulâ un façolet blanc.
Lis vuardiis mi disin ce che o fasevi, e jo ur ai dit che o fasevi segn al ultin cjar di jentrâ.
Invezit al jere il segnâl. Si jerin platâts tal bosc, il Francopan cun 300 cavalîrs cravuats, 200 arcabûs boems e i miei 500 fants furlans. Intun marilamp a son jentrâts pes puartis viertis, fat fûr lis vuardiis e cjapât Maran.”
“Ce buzarade che tu ur âs tirade!”
”E cumò al è partît il svindic.
Invezit di cjapâse cun chel basoâl dal proveditôr Marcello, o paiarai dut jo. Dulà sino, Bernart?” “Finît il canâl, distacâts i cjavai e cumò o sin te lagune. In curt o sarìn a Vignesie. O scuen lassâti, pre Bortul. Fale chê storie di chei svuarbâts di Muçane, tu mi sês simpatic. Mandi!” “Chê e je une altre storie. E je la vuere che e je cussì. Triste, ma di dutis dôs lis bandis. Mandi patron Zanute!”
◆ Sabide ai 18 di Març dal 1514. “Ce ise cheste fulugne di int, Tite. Ce nassial?” Al domande Bernart a so cusin. Si jere fermât doi dîs li di lui par un dafâ di distrigâ a Vignesie. “Cemût, no sâstu che vuê a àn di justiziâ il predi traditôr, chel che al à vendût Maran ai todescs!”
“Tite, lu ai puartât jo a Vignesie chel predi. Diaul boie, lu copino za?!” “Eh! Dut di presse. Fat il procès, torturât ben e no mâl e condanât a muart. Ma no podevin copâlu parcè che al jere predi. Alore vuê di matine siet vescui, par ordin dal Consei dai X, prime lu àn vistût di predi e dopo i àn gjavât i paraments, tosât i cjavei par gjavai la chirie e spelade la ponte dai dêts des mans consacradis. Cussì lu àn degradât di predi a om comun e tornât ae justizie.” “Cuant lu copino?” “Al jere ae berline che la int si sbrochi. Cumò lu puartin in place, chel traditôr!” “Ma Tite, sêstu furlan? Pre Bortul aial tradît il Friûl?” “Bernart, ducj i furlans che a son a Vignesie a vosavin Amaza, amaza quel prete, la ruina della Patria del Friuli!” “Sotans!” al sbroche Bernart. E si invie te place plene di int come un scus. Bernart al sburte, si fâs strade e al rive dongje dal solâr jenfri lis dôs colonis lâ che a àn fat montâ sù pre Bortul. Al è strassomeât des torturis, cu la cjar muardude cu lis tanaiis. Par un moment pre Bortul lu cjale tai voi. “Al è un om daûr a murî ma no rindût”, al olme Bernart. Cence avîs, il boie i da un colp cul cûl de manarie te cadope e il predi al sdrume jù. No content i zonte altri cuatri colps. Dopo lu picjin su la forcje, peât par un pît: la muart che e spiete ai traditôrs. Ma a chest pont, cun maravee, al môf la gjambe, al fâs musis di dolôr… nol è muart! Alore la int e à la ocasion par sbrocâ dute la violence stiçade dai sorestants. A tachin a tirâi i claps e i modons dal pedrât de place par finîlu. “Muart come un martar – al pense Bernart – clapadât!” ❚
:::::::::::::::::::::::::::::::::::::::::::::::::::::::::::::::::::::::::::::::::::::::::::
Un patriot furlan che al scombat par parâ fûr de Patrie i invasôrs venits
Pre Bortul Pauluç al nas a Mortean tor il 1475 e al mûr justiziât a Vignesie ai 18 di Març dal 1514. Par 500 agns, pre Bortul al è calcolât dai storics de Ete Moderne tant che un traditôr. Ai 13 di Novembar dal 1513 al à profitât de fiducie dal ingjenui Alessandri Marcello, proveditôr di Maran, par consegnâ la impuartante fuartece lagunâr tes mans dai imperiâi. Cheste innomine di traditôr e rive fin in dì di vuê. Baste lâ a Maran e domandâ di prete Bortolo. Ducj, dal frut di scuele ai storics dal lûc a rispuindaran “el traditore”. Nissun però al clame traditôr Beltram Sachia che, 30 agns dopo, ancje lui cuntun imbroi, al rive a cjapâ Maran che, dopo un an, al ven comprât di Vignesie. Magari cussì no, e reste simpri valide la detule che la storie le scrivin chei che a vincin. Prime di tirâ sù Palme, Maran al jere tignût di Vignesie tant che un dêt madûr e la sô pierdite e jere une disgracie grande. Ducj i storics e croniscj che a fevelin de imprese di pre Bortul in chel timp e tai secui daspò, o a son venezians o udinês sot di Vignesie. Naturâl duncje che la vision e sedi une vore di part. Biadelore che un studi fat ben di Roberto Tirelli, ancje lui di Mortean, e publicât tal 2013, juste 500 agns dopo de concuiste di Maran, al ricostruìs la vite di pre Bortul, cjatant chês olmis debilis ma presintis ancje tes cronichis reticentis. Al ven fûr che pre Bortul, justiziât in mût orent in place S. Marc a Vignesie, nol jere un traditôr, jessint simpri stât de bande dal imperadôr e dai todescs “…sperando che questi avrebbero ristaurato con le armi il dominio temporale de’ Patriarchi Aquilejesi” e duncje un patriot furlan che al scombat par parâ fûr de Patrie i invasôrs venezians. Un diplomatic ancje crudêl, come i oms dal so timp che si ispirin a Machiavelli. Un predi che al à sucès cu la int, che al rive a convinci miârs di furlans a batisi, che al à a ce fâ ancje cul riviel de joibe grasse e che al rive, cul Francopan, a diliberâ scuasit dute la Patrie e ancje Maran. No par nuie si faseve clamâ: Vindex e defensor libertatis patriae “Svindicadôr e difensôr de libertât de Patrie”. ❚


text:
Chest librut al racuei il test origjinâl par talian e la sô traduzion par furlan, par sloven e par todesc, lis cuatri lenghis de Regjon speciâl Friûl-Vignesie Julie, des Dîs Tesis pe Educazion Linguistiche Democratiche. Te prime version, lis Dîs Tesis a forin elaboradis di Tullio De Mauro e presentadis intune cunvigne dal CIDI (Centri di Iniziative Democratiche dai Insegnants) tal mês di Març dal 1975. Daspò di une prime revision, a forin discutudis de bande di linguiscj e di insegnants che si jerin dâts dongje intun grup di ricercje dentri de Societât di Linguistiche Taliane cul non di GISCEL (Grup di Intervent e di Studi tal Cjamp de Educazion Linguistiche). Tal Avrîl dal 1975 il test al fo doprât tant che fonde des tesis omonimis dal GISCEL, te version che o presentìn culì. La espression educazion linguistiche si le cjate cumò in cetancj documents europeans, indulà che a son nomenadis ancje lis Dîs Tesis.
Detais
Edizion in cuatri lenghis par cure di Silvana Schiavi Fachin
In colaborazion cun ARLeF – Agjenzie Regjonâl pe Lenghe Furlane e Consei regjonâl dal Friûl – Vignesie Julie
Traduzions:
– pal furlan, par cure de Autore in colaborazion cul Sportel Regjonâl pe Lenghe Furlane
de ARLeF-Agjenzie Regjonâl pe Lenghe Furlane;
– pal sloven, par cure di Aleksandra Velise, Servizi volontariât, lenghis minoritariis
e coregjonâi tal forest, Regjon Friûl-Vignesie Julie;
– pal todesc, par cure di Key Congressi srl, Triest.
Progjet grafic e stampe: Menini, Spilimberc (PN), 2019.
Ducj i dirits risiervâts.


text:
“Al vai usgnòt dut il gno cuarp / tes tôs mans / mi duelin lis cjarezzis / mi pesin i tiei vôi piardûz / in tune viarte / dulà che jo no jeri rose né sisile / ma vôs dismenteade / ‘o voi par une strade che no sai / cercandule d’amôr fantasime di un timp / che usgnòt tu strenzis in tai braz”
E je la prime poesie dal libri di Elsa Buiese (1926-1987)Tasint peraulis smenteadis, editât de Societât Filologjiche Furlane intal 1978. A jerin passâts doi agns dal taramot e probabilmentri al jere stât propit chel fat trement a sburtâ viers il recupar dal furlan la poetesse, che e ve za publicât un libri di poesiis par talian (Incerte sono le parole).
E i fats dai 6 di Mai e dai 15 di Setembar a son cence mancul un dai mutîfs di inspirazion di cheste racuelte che si racomande ancje pe perfezion dal viers, pe cure dal ritmi e de rese liriche, pe ricercje di peraulis antighis e preseosis. O sin intal ambit di une vene poetiche intimistiche, cu la atenzion a la nature in funzion dai sintiments. Ma cualchi volte cheste vene e sa ancje fâsi espansive e sensuâl.
Il mert de Bujese al è une vore alt, par vie che e à savût adatâ la lenghe a argoments di un nivel elevât. Ancje in considerazion di chest e lasse un tichinin scaturîts la opinion che jê e esprim inte Nota a due voci, une interviste cun Andreina Ciceri, che o cjatìn inte ultimis pagjinis dal libri (65-69). Fevelant dal so progjet di une publicazion suntune zovine furlane muarte intun ospedâl psichiatric e dîs che e sarà par talian par vie che il furlan, secont jê, al è “lessicalmente inadeguato” a esprimi il mont de nevrosi. Par fortune e devi vê gambiât idee, par vie che, cualchi an daspò e à scrit ancje une bielissime poesie Friûl vôs che no ai podût scoltâ, par furlan, là che e fâs fevelâ Tea, cheste disfortunade zovine. Argoment une vore penç e lontan de tradizion çorutiane de poesie furlane.
Ma no mancjin nancje riferiments a la tradizion culturâl dal Friûl, par esempli i cjaldîrs di jemplâ di aghe clare inte gnot dai muarts, crodince rivisitade traviers di un colocui cu la mari discomparide.
La Buiese e je duncje passade des peraulis inciertis a lis peraulis dismenteadis. Che, però, a son tasudis. E cundifat cheste poesie si le lei sot vôs, scuasi par fâi cuintri al fracasson dal orcolat che al à vût scjassât il Friûl. ■
Laurin Zuan Nardin
LA FABRICHE DAI… LIBRIS. Elsa Buiese, Tasint peraulis smenteadis............
“Al vai usgnòt dut il gno cuarp / tes tôs mans / mi duelin lis cjarezzis / mi pesin i tiei vôi piardûz / in tune viarte / dulà che jo no jeri rose né sisile / ma vôs dismenteade / ‘o voi par une strade che no sai / cercandule d’amôr fantasime di un timp / che usgnòt tu strenzis in tai braz”


text:
20 maggio 2010
AC/DC a Udin
Adrenaline pure, potence fûr di misure! Al è dificil no doprâ chestis peraulis par comentâ ce che a àn viodût chei passe 47.000 di lôr che a àn jemplât il stadi Friûl (cence contâ i miârs che a jerin difûr).
Di cuant che il “rock ‘n roll train” al è rivât te stazion di Udin, Angus & Co a àn discjamât sul Friûl une slavinade di notis e energjie che e à leteralmentri ipnotizât par dôs oris buinis il public, cjapât dentri intun incredibil rituâl rock! Un tripudi che al à fat omaç a chest leiendarie rock band australiane cun lidrîs scozesis, jentrade dopo mai te storie de musiche mondiâl.
Un scuelarut ripetent, se inmò al ves bisugne di dimostrâ alc, al à fat viodi e sintî ce che 2 mans a puedin gjenerâ cun 6 cuardis e un amplificadôr… a pat che tu ti clamedis Angus Young. Une corse, a pas de ocje e cu la benedizion dal mestri Chuck Berry, dilunc dai passe 35 agns de band che e continue a inflamâ lis plateis di dut il mont cu la semplicitât e la fuarce che dome il vêr rock al pues regalâ. E dongje dai virtuosisims pirotecnics di Angus, compagnât de seconde ghitare di Young fradi, dute la fuarce de poderose session ritmiche tignude dal bas di Cliff Williams e de batarie di Phill Rudd (che al à fat i agns sul palc), adun cu la ruspiositât de vôs di Brian "cjartediveri" Johnson, intant che sul wallvideo a corin lis imagjinis dal conciert e dai cartoon-video-game de band par un spetacul tal spetacul!
Une vere "war machine" cheste band che e sa discjamâ un "high voltage" che al fâs lâ fûr di cjâf lis 3 gjenerazions di fans a sun des scampanotadis des "hells bells" o dai assolos di Angus, esplosîfs come il "TNT".
I Ac/Dc a àn saludât ducj rignuvint l’invît a la prossime tape dal lôr Black Ice Tour che e clamarà inmò une volte un public oceanic cence limits di anagrafe... e parchegjade sul palc la locomotive, a continuaran il lôr viaç te leiende dal rock, cjapant, e nol podarès no jessi cussì, la uniche autostrade disponibile: la mitiche "Highway to hell"!
Nol reste che dî: "let there be rock"!
Par viodi cualchi foto dal conciert: fracait chi ma ancje chi.
La scjalute dal conciert
ROCK ‘N ROLL TRAIN
HELL AIN’T A BAD PLACE TO BE
BACK IN BLACK
BIG JACK
DIRTY DEEDS
SHOT DOWN IN FLAMES
THUNDERSTRUCK
BLACK ICE
THE JACK
HELLS BELLS
SHOOT TO THRILL
WAR MACHINE
HIGH VOLTAGE
YOU SHOOK ME ALL NIGHT LONG
TNT
WHOLE LOTTA ROSIE
LET THERE BE ROCK
HIGHWAY TO HELL
FOR THOSE ABOUT TO ROCK
Di cuant che il “rock ‘n roll train” al è rivât te stazion di Udin, Angus & Co a àn discjamât sul Friûl une slavinade di notis e energjie che e à leteralmentri ipnotizât par dôs oris buinis il public, cjapât dentri intun incredibil rituâl rock! Un tripudi che al à fat omaç a chest leiendarie rock band australiane cun lidrîs scozesis, jentrade dopo mai te storie de musiche mondiâl.
Un scuelarut ripetent, se inmò al ves bisugne di dimostrâ alc, al à fat viodi e sintî ce che 2 mans a puedin gjenerâ cun 6 cuardis e un amplificadôr… a pat che tu ti clamedis Angus Young. Une corse, a pas de ocje e cu la benedizion dal mestri Chuck Berry, dilunc dai passe 35 agns de band che e continue a inflamâ lis plateis di dut il mont cu la semplicitât e la fuarce che dome il vêr rock al pues regalâ. E dongje dai virtuosisims pirotecnics di Angus, compagnât de seconde ghitare di Young fradi, dute la fuarce de poderose session ritmiche tignude dal bas di Cliff Williams e de batarie di Phill Rudd (che al à fat i agns sul palc), adun cu la ruspiositât de vôs di Brian "cjartediveri" Johnson, intant che sul wallvideo a corin lis imagjinis dal conciert e dai cartoon-video-game de band par un spetacul tal spetacul!
Une vere "war machine" cheste band che e sa discjamâ un "high voltage" che al fâs lâ fûr di cjâf lis 3 gjenerazions di fans a sun des scampanotadis des "hells bells" o dai assolos di Angus, esplosîfs come il "TNT".
I Ac/Dc a àn saludât ducj rignuvint l’invît a la prossime tape dal lôr Black Ice Tour che e clamarà inmò une volte un public oceanic cence limits di anagrafe... e parchegjade sul palc la locomotive, a continuaran il lôr viaç te leiende dal rock, cjapant, e nol podarès no jessi cussì, la uniche autostrade disponibile: la mitiche "Highway to hell"!
Nol reste che dî: "let there be rock"!
Par viodi cualchi foto dal conciert: fracait chi ma ancje chi.
La scjalute dal conciert
ROCK ‘N ROLL TRAIN
HELL AIN’T A BAD PLACE TO BE
BACK IN BLACK
BIG JACK
DIRTY DEEDS
SHOT DOWN IN FLAMES
THUNDERSTRUCK
BLACK ICE
THE JACK
HELLS BELLS
SHOOT TO THRILL
WAR MACHINE
HIGH VOLTAGE
YOU SHOOK ME ALL NIGHT LONG
TNT
WHOLE LOTTA ROSIE
LET THERE BE ROCK
HIGHWAY TO HELL
FOR THOSE ABOUT TO ROCK
Nessun commento:
Iscriviti a: Commenti sul post (Atom)